Gerraren koreografian | Mundua | Berria\nErrusiako armadako tankeak Bielorrusiara iritsi berri, bi herrialdeen arteko ariketa militar bateratuetarako. EFE Tamaina handiagoan ikusi\nTentsioak ez du goia jo oraindik Ukrainan, Errusiak eta Mendebaldeko potentziek Europa ekialdean dituzten interes geoestrategiko kontrajarrien ondorioz. Elkarrizketa saioek ez dute korapiloa askatzeko biderik argitu oraingoz. Berritasun handirik gabe amaitu ziren Moskuren eta Washingtonen arteko eta Moskuren eta NATOren arteko negoziazioak, joan den astean. Diplomaziaren bidea ez dago ahituta, eta bi aldeek konpromisoa eskatu diote elkarri irtenbide baketsu bat bilatzeko, baina, badaezpada, mugimenduetan ari dira gatazka militar posible baterako, nork bere posizioa indartu nahian.\nErresuma Batuak adierazi du Ukraina armaz hornitzen hasi dela, Errusiaren inbasio posible bati aurre egiteko. Ben Wallace Erresuma Batuko Defentsa ministroak astelehenean azaldu zuen «tankeen kontrako armamentu sistema defentsiboa» bidali duela. «Ez dira arma estrategikoak, eta ez dira Errusiarentzako mehatxu. Defentsarako armak dira». Aurretik, Londresek finantzaketa eskaini zion Kievi Ukrainaren itsas armada indartzeko.\nKanada ere laguntza militarra ematen ari zaio Ukrainari, herrialde horretako Global News telebista katearen arabera. Haren esanetan, Kanadako Gobernuak operazio berezietarako indarren talde bat bidali du Ukrainara, Kievi aholkua eskaintzeko eta gerra lehertuko balitz Kanadako diplomazialariak herrialdetik atera ahal izateko. Kanadako Operazio Berezietako Indarren Komandantziak adierazi du ezin duela informazio hori baieztatu, baina gaineratu du Kanadako armadak Ukrainako indarrak trebatzeko saioak egiten dituela aldiro 2020. urtetik. Kanada da munduan biztanle ukrainar gehien dituzten herrialdeetan hirugarrena, Ukrainaren eta Errusiaren ondotik.\nErrusiak, berriz, soldaduak bidali ditu Bielorrusiara. Datorren hilean, bi herrialdeetako armadak prestakuntza saio bateratuak egitekoak dira Bielorrusiak Poloniarekin, Lituaniarekin eta Ukrainarekin dituen mugetatik gertu. Errusiako Defentsa ministrorde Aleksander Fominek zehaztu duenez, dozena bat gerrarako hegazkin eta bi misil sistema garraiatu dituzte, bietako bat hegazkinen kontrakoa. Ariketa militarren helburua «atzerriko eraso bati» eta «terrorismoari» aurre egiteko trebatzea da.\nUkrainako agintariek kezka agertu dute Errusiak ez ote duen beren herrialdearen kontrako eraso bat abiaraziko hainbat norabidetatik aldi berean, Bielorrusiatik eta Errusiatik, alegia. Mendebaldeko potentziek ohartarazi dute Moskuk 100.000 soldadu baino gehiago pilatu dituela Ukrainarekin duen mugatik gertu, eta horiek atzera mugatik urruntzeko eskatu dio, tentsioa baretze aldera. AEBetako Gobernuak, gainera, joan den astean Kremlini egotzi zion Ukrainaren kontrako esku hartze militar bat hasteko aitzakia bat prestatzen aritzea, bi gobernuen arteko elkarrizketa antzuen ostean.\nErrusiak ukatu egin du halakorik, baina esana du Mendebaldeak indarra erabiltzera bultzatuko duela NATOk Europa ekialdean hedatzen jarraitzen badu. Moskuren iritziz, NATOren zabalkundea mehatxu onartezina da bere segurtasunarentzat, aliantzak mugaren ondoan jarri dizkiolako erasorako baliabide militarrak. Ukraina NATOko kide ez bihurtzea exijitu du. Aliantzako kideek erantzun diote Ukraina herrialde subiranoa dela nahi dituen aliatuak aukeratzeko.\nErrusiaren eta NATOren arteko eztabaida Ukrainan ardaztu da, baina baliteke aliantzaren ekialderako zabalkundea harago joatea. Tentsio egoerak eztabaida hauspotu du Finlandian eta Suedian, herrialde horiek NATOrekin izan beharko luketen harremanari buruz. Ez dira aliantzako kide, baina haren hurbilekotzat jotzen dira, eta azken urteetan areagotu egin dute NATOrekiko elkarlana. Biek nabarmendu dute beraiena dela aliantzako kide bihurtzeko erabakia, eta ez Errusiarena.\nSuediak segurtasun neurriak hartu zituen joan den astean. Soldaduak bidali zituen Itsaso Baltikoan dagoen Gotland uhartera, eta defentsarako misil sistema bat jarri du han. Suediaren eta Errusiaren arteko harremanak gaiztotu egin dira azken urteetan, Ukrainan gatazka lehertu zenetik. Bi herrialdeek elkarri leporatu izan diote bestearen aire eremua urratzea.\nNord Stream 2, kolokan\nAlemania ere operazio militar posible baten erantzunerako jarrera finkatzen aritu da egunotan. Annalena Baerbock Atzerri ministroa Dmitri Kuleba herrialdeko Atzerri ministroarekin bildu zen astelehenean Kieven, eta atzo Moskun izan zen, Errusiako haren homologo Sergei Lavrovekin bilduta. Bileraren ostean nabarmendu zuen Berlin prest dagoela «prezio ekonomiko altu bat» ordaintzeko. Prezio horrek zerikusi zuzena izango luke Errusia eta Alemania lotzen dituen baina oraindik lanean hasi ez den Nord Stream 2 gasbidearekin. «Alemaniak berresten du energia arma gisa erabilia bada horrek ondorioak izango dituela gasbidean».\nIldo beretik mintzatu zen atzo Olaf Scholz Alemaniako kantzilerra, Jens Stoltenberg NATOko idazkari nagusiarekin bildu ondoren. Haren esanetan, Errusiak Ukrainari eraso eginez gero, «dena eztabaidatu» beharko da. Berlini Nord Stream 2 gasbidea geldiarazteko presioa handitzen ari zaion honetan egin dituzte adierazpenok Alemaniako Gobernuko agintariek.\nBilerek ez dute etenik. AEBetako Estatu idazkari Antony Blinken Ukrainako presidente Zelenskirekin bilduko da gaur, Kieven, eta Ukrainako hiriburutik Alemaniakora bidaiatuko du segidan, Atlantikoko laukoaren bilera batean parte hartzeko —AEBak, Erresuma Batua, Alemania eta Frantzia—. Errusiako Atzerri ministro Lavrovekin bilduko da ostiralean.


Ostegunean, ekainak 7, Furgobaratzaren bisita | Lezoko Unibertsitateko Udala\nHasiera » Berriak » Ostegunean, ekainak 7, Furgobaratzaren bisita\nOstegunean, ekainak 7, Furgobaratzaren bisita\n2018ko Ekainak 05\nFurgobaratzak ostegun arratsaldean egingo du Baratze Parkera ekaineko lehen bisita, 18:00-19:30 bitartean. Halaber, ekainaren 27an, asteazkena, beste bisita bat egingo du eta, horretan, gaixotasun eta izurriteei nola aurre egitearen inguruko tailerra eskainiko da\nOstegunean, ekainaren 7an, egingo du Furgobaratzak hileko lehen bisita Lezoko Baratze Parkera. Urteko hirugarrena izango da eta, ohikoa den moduan, bisita 18:00-19:30 bitartean izango da, eta 90 minutuko iraupena izango du.\nArazoak edo zalantzak dituzten kideek Baratze Parkeko Sareko teknikariaren laguntza izango dute. Halaber, Udalak gogorarazi nahi du Baratze Parkean lursailik ez duten herritarrak ere gerturatu daitezkeela Furgobaratzaren bisitara eta urtean zehar antolatzen diren tailer desberdinetan ere parte hartu dezaketela, izan ere, bisita horiek herritar guztientzat irekiak dira.\nTailer horietako bat ekainaren 27an Furgobaratzak egingo duen bisitarekin batera eskainiko da. Horretan, izurriteen eta intsektuen inguruko tailerra eskainiko da, izan ere, urteko sasoi honetan ohikoak dira eta, beraz, horiei aurre egiteko gomendioak eman eta aholkularitza eskainiko da.\nBaina, horren aurretik, ostegun honetan Furgobaratzak egingo duen bisitan jarraian zehazten diren zerbitzuak eskainiko dira, hain zuzen ere:\n1. Baratzekideei aholkularitza tekniko zuzena: bisita egunean partzelatara hurbilduz eta erabiltzaileek dituzten zalantzei edota kezkei konponbideak proposatuz.\n2. Baratze Parkearen ikuskaritza eta jarraipena: baratze parkeko egoera egokia bermatzeko helburuarekin, baratzea aztertzen da, hileroko txostena bidaliz udal eta elkarteari, identifikatutako arazo edo gabeziei konponbideak proposatuz.\n3. Landare ekologikoak eta baratzeko beste produktuak erosteko aukera\n4. Zerbitzu desberdinak kontratatzeko aukera: lurraren prestaketa lanak, hondakin begetalak birrintze zerbitzua edota inguruko landaretzaren garbiketa\n5. Baratze parke Sareko aktibitateen komunikazioa


Abenduak 7: Escamot català Elgetan - - Goiena.eus\nAbenduak 7: Escamot català Elgetan\nHerrixa Dantzan 2019-12-02 09:39\nLaugarren urtez hartuko dugu Elgetan Escamot català. Ohiko dantza-giroaz gain, dimentsio politikoa ere eman nahi izan diogu aurten. Hala, Katalunian bizitzen ari den egoeraz hitzaldi-tertulixa antolatu dugu udaletxean eguerdian, ondoren L'estaca abestea plazan, eta arratsaldean, dantzaldi nagusiaren aurretik, Kataluniako dantzen ikastarotxoa.\nHogeita hamasei lagun etorriko dira aurten Escamot català txangoan Euskal Herrira, eta hiru parada egingo ditu: Iruñea, Elgeta eta Lakabe (Nafarroa). Elgetan abenduaren 7an hartuko ditugu. Hauxe da egitarau osoa:\n12:00 Udaletxean harrera eta hitzaldi-tertulixa Kataluniako egoeraz: Kataluniatik zer berri? bizipenak, sentipenak eta aurreikuspenak gaur, bertatik-bertara bizitzen ari direnen ahotik.\n18.00 Dantza-tailerra: Kataluniako dantzak Joan Codina Vila-rekin, Espaloia kafe-antzokian (*)\n20:00 Talo-dantza: Escamot català + EkoTaloak + edatekoak Espaloia kafe-antzokian\nAntolatzaileak: Herrixa Dantzan, Elgetako Udala, eta Elgetako Gure Esku Dago\nEscamot català ekimena Kataluniako dantzazale talde batek sortu zuen orain bost urte. Euren xedea, abenduko zubian Euskal Herrira txangoan etorri, musikari eta dantzariak, eta bixitan doazen lekuetan dantzaldiak sortzea. Urtetik-urtera sona handia hartzen joan da, bai Kataluniako dantzazaleen artean, bai geurean ere, sortzen duten dantza-giro ederragatik. Aurtengo zubia laburra dute, baina egitaraua bete-betea.\nZer joko duten? Europa mendebaldeko folk dantzaldietan eta geurean ere ohiko diren dantzak (borobila, chapelloise, balts erritmoko kontradantzak, pasodoblea, baltsa, txotisa, mazurka...), Okzitaniako sokak, korro-dantzak (hainbat kantatuak) eta jauziak, Kataluniako dantzak, momentuan azalduta (jotak, sardanak, joko-dantzak…), baita ere fandango, arin-arin, Lantzeko zortzikoa, jauziak... (geure mugetatik kanpo ere ezagunak folk dantzaldien zirkuituan).\nEuskal Herriko egitarau osoaren berri HEMEN\nIazko kronika HEMEN


Normalizazio prozesua eta lidergo politikoari buruzko saioa, Elkarbiziren programa bukatzeko - Hernani - Kronika.eus\nNormalizazio prozesua eta lidergo politikoari buruzko saioa, Elkarbiziren programa bukatzeko\nKronika - Erredakzioa 2019-12-12 00:00\nUrteko azken saioa hilaren 18rako antolatu du Elkarbizik, Lasarte-Oriako Villa Mirentxun, 19:00etan. Izen-ematea hilaren 16an itxiko da.\nElkarbizi taldeak 2019ko programari bukaera emateko azken saioa antolatu du, hilaren 18rako. Ardanza lehendakari ohia gaixotu izana medio atzeratu zen hitzaldia berreskuratuko du, hain zuzen: Normalizazio prozesua eta lidergo politikoa.\nHitzaldia Lasarte-Oriako Villa Mirentxun izango da, abenduaren 18an, arratsaldeko 19:00etan hasita. Baina Ardanzak guztiz osatu gabe jarraitzen duenez, Imanol Lizarraldek gidatuko du saioa. Helburua izango da indarkeriaren aurkako gizarte-ekimen eta mobilizazioetan lidergo politikoak eduki duen eraginaren neurria ezagutzea.\nLider politikoen eraginaz\nLizarralde Historia Garaikidean doktorea da, eta euskal gatazka eta normalkuntza politikoan aztertzaile espezializatua. Euskal gizarteak indarkeriaren aurrean agertu duen jarrera epaitzerakoan, bere ustez, ez da kontuan hartzen gizartearen susperketarako eragingarriak izan zitezkeen lidergoek jokatu duten papera.\nArdanzaren ordez, Lizarraldek gidatuko du saioa.\nHain zuzen, bere iritziz «historiak argi uzten du euskal gizartea mobilizatu egin dela bere ordezkari politikoen lidergoak deituta, edo identifikatzen den gizarte-erakunde haien deialdia denean».\nIzen-ematea, 16ra arte\nOrain arteko saioak bezala, honetan parte hartzea ere irekia da. Dena den, ikastaroaren izaera trinkoagatik plazak mugatuak direnez, aldez aurretik izena eman behar da. Abenduaren 16a, astelehena, izango da horretarako azken eguna. Helbide elektroniko honetara idatzi behar da: ganboiturri@gmail.com.


Zamaketako sindikatuek eta enpresek aurreakordioa adostu dute – Ekonomiaren KZ\nSindikatuek eta Bilboko Portuko zamaketa enpresek hitzarmen kolektiboaren negoziazioa desblokeatzeko akordioa lortu dute. Funtsean, bi aldeek konpromisoa hartu zuten 15 egun barru biltzeko eta gatazka desblokeatzeko, baina oinarrizko adostasuna dago gai gehienen inguruan, eta mintzagaian honako gai hauek geratzen dira: zerbitzu osagarriak eta salgaien garraioa dartsenaren barruan.\nLABek eta ELAk aurreakordioa alde batera utzi zuten, ez baitaude ados lanaldiak handitzearekin (gutxieneko 250 txanda), eta uste dute ez zaiola oztoporik jartzen behin-behinekotasunari. Negoziazioan parte hartu duten gainerako eragileek, Koordinakundeak, UGTk eta Kaiak (Zamaketarien % 80 ordezkatzen dute) eta Bilboestibak, zamaketarien enpresen ordezkari gisa (Cosco, Toro y BETOLAZA, Bergé eta Portuko Zerbitzu Logistikoak) hiru orrialde eta zazpi puntuko dokumentua sinatu zuten.\nGidalerroak finkatzeko konpromisoa du akordioak. Adostasuna lortu den sei gaiak azpimarratzen dira, eta alderdien ikuspuntuak hurbiltzea posible izan ez den beste biak, otsailetik aurrera negoziatuko dira.\nMerkataritza-zerbitzuei eta garraio horizontalari dagokienez, alderdiek jarrera kontrajarriak dituzte portuan egiten diren merkataritza-jarduerei buruzko negoziazioa legearen barruan egiteko aukerari dagokionez, ez baitator bat zamaketari buruzko gai zorrotzarekin.\nGarraio horizontalari dagokionez, adierazi da erakutsitako jarrerak Bilboko epaitegietan gai horri buruzko epaiaren interpretazioan dauden desberdintasunen ondorioz sortu direla, zehazki, Bilbon enpresetan jarduera hori emateko “salbuespenezko” moduan. Hala ere, bi aldeek uste dute ez dela gauza bera lehentasunak edo erreserbak ezartzea eta lan-baldintzak arautzea. Ildo horretan, hitzarmen kolektiboan merkataritza-zerbitzuen arloan lehentasunik eta erreserbarik ez izatea erabaki da.\n← Eusko Jaurlaritzaren eta Podemosen arteko negoziazioa geldituta dago\nMTU enpresa alemaniarrak ITP Aerongan du interesa →


Musikazuzenean agenda Brigada Improductiva + Memo + Mala Pekora + The Trikiteens\nEkainaren 22tik 25ra bitartean Donibane auzoko jaiak ospatuko dira Irunean. Ostegunetik larunbatera zuzeneko musikaz gozatzeko aukera izanen da. Larunbat gauean lau izanen dira agertokira igoko diren bandak Brigada Improductiva (argazkian) Memo, Mala Pekora eta The Trikiteens.\n2007an sortuak, ska rock erritmoetan ibili izan dira urte hauetan guztietan, musika eta festa zabalduz emanaldi bakoitzean. Bidean hiru disko grabatu dituzte: 2010ean lehen maketa, "¡¡Manos Arriba!!" iraupen luzeko lehen lana 2012an, eta berriki argia ikusi duen "Gato por liebre" (Mauka musikagintza). Disko hau, Esparza de Galar herrian dagoen Sonido XXI estudioan grabatua izan da Javi San Martín-en gidaritzapean eta 12 kantu biltzen ditu.


martxoa 19th, 2007 8:35 pm Argazkiak 2 comments\nNolakoak diren gauzak, aste osoa testu honetarako gaia pentsatzen aritu ostean, Espainiako estatuan argazkien erabileraren inguruan sortutako hiru berri ailegatu zaizkit egun berean. Hiru albiste horietako bat arteari edo arte munduko diru-laguntzei buruzkoa da. Beste biek, berriz, jantziak saltzen dituzten bi enpresen publizitate kanpainak aztertzen dituzte. Nik umeentzako arropak saltzen dituen enpresaren kasua aukeratu dut. Kanpaina abiatu eta eztabaida sortu da. Arturo Canalda, Madrilgo Autonomia Erkidegoko Adingabekoen defendatzaileak, dei ugari jaso omen ditu iragarkia erretiratzeko eskatzeko. Kezkatuta dago Canalda. Bere ustez, irudia «legalitatearen mugan» dago (beste argazkiek ez dute polemikarik sortu). Bi neska gazte ezpainak margotuta azaltzea ez da «normala» Canaldarentzat. Urrunago ere joan da: gazteegiak izateaz gain, bi neskak ez dira gure ingurukoak, helduak bezala jantzita daude eta arropa gutxi daramate soinean. «Iragarkiak turismo sexualera bultzatzen duela dirudi», esan du. Hurrengoa ere gaineratu du: «Gaitza da umeen arropaz ari garela somatzea». Argazkiari begira diezaiogun. Ba al dago turismo sexualari erreferentzia zuzenik egiten dion zerbait? Ezer gaiztorik erakusten al digu? Ez al gaituzte gure kezkak, beldurrak edo auskalo zer irudikatzera eramaten? Hain arraroa al da adin horretako neskak ezpain gorriekin ikustea? Benetan ez al dira «gure ingurukoak»? Helduen jantziak al dira? Ez dut nik publizitate mota jakin baten defentsarik egingo, baina iragarkia «legalitatearen mugan» al dago?\nZhu Yi! Txinatarrak Artiumen\nmartxoa 15th, 2007 5:49 pm Nazioartea Leave a comment\nTxinako ekonomiaren indartze azkarra ahoz aho dagoen honetan, bertako gizartera gerturatzen gaituen erakusketa zabaldu dute Gasteizko Artiumen. Eta zer argazkia baino hobe bertako errealitatea azaltzeko. Txinako hogeita hamahiru argazkilariren 140 lan izango dira ikusgai. “Hautatutako artistek historiaren ohiturak eta gaur egungo globalizazioaren errealitatea jartzen dituzte aurrez aurre. Iraultza Kulturalaren garaiko ideologiaren kontrol zorrotzaren ondoren, 80. hamarkadan hasi zen txinatar artea berpizten, 90. hamarkadan nabarmendu zen eta, orain, belaunaldi berri honekin, aurrera egin du, eta iraganari gauza exotiko bat bailitzan begiratzen dio, kultura global baten arriskuak eta gozamenak kar ironiko eta lakoniko baten bidez lotuz. Etorkizuneko hirietako eguneroko bizitzari eta alienazioari adi –non eraso atomikoen eta terroristen aurreko babesgabetasuna gero eta handiagoa den–, artista txinatarrak beste arrisku batekin bizi dira, kontrolik gabeko kontsumismoak berekin dakarren hutsune gero eta handiagoaren sentipenarekin. Batzuetan malenkoniaz, halako iragan mitiko baten ideia dela-eta, eta beste batzuetan etapa berri (itxura batera) oparo batean sartzen ari dela jabetzen denaren optimismoaz, erakusketa honetan artistek kultur eraginen konplexutasuna islatzen dute eta eragin horiek nola proiekta daitezkeen erakusten du, beren lanetan edertasuna eta grina neurtuz”. Artium Museoko Iparra aretoan, martxoaren 15tik irailaren 23a bitartean.\nmartxoa 14th, 2007 5:27 pm Euskal Herria 7 comments\nJon Urbe argazkilari eta blog honetako kolaboratzailearen eskaerari jarraiki, berak orain arte egindako ekarpen guztiak ezabatu ditugu Ikusmira blogean.\nSarrera honen egileak adierazi digunez, “Tranparen islada” izeneko sarrerarekin bere helburu bakarra argazkilaritzaren inguruko eztabaida sortzea zen, baina bere asmoa ez zen inor mintzea izan.\nEztabaidak hartu duen bidea kontuan hartuta eta informazioarekin lotuta zeuden pertsona batzuk minduta sentitu direla ikusita, Jon Urbek afera honen inguruko bere ekarpen guztiak ezabatzea eskatu digu minduta sentitu direnekiko begirune keinu legez.\nIndalezio Ojanguren, Kajoitxu\nmartxoa 12th, 2007 2:06 pm historia Leave a comment\nIndalezio Ojanguren Kajoitxu argazkilari eibartarrarena da goiko irudia. 1933 urtean, Espainiako bigarren errepublika garaian, emakumeek lehenengo aldiz bozkatu zuten Euskal Estatutuaren hauteskundetan.\nArgazkia Eibarko kultur ondarea kudeatzen duen Egoibarra batzordearen webgunean dago zintzilik, errepublika garaiko beste askorekin batera.\nEgun, Eibarko Klub Deportiboak argazki lehiaketa bat antolatzen du Kajoitxuren omenez.\nBegiak hitz guztiak alferrik ditu\nmartxoa 9th, 2007 11:51 pm Euskal Herria 1 comment\nNoizean behin, aldian-aldian zerua zeharkatzen duen kometaren modura, beste guztien gainetik nabarmentzen den argazki bat azaltzen da. Eskola horretakoa da Iñaki De Juana Chaos gose greban ospitaleko ohean azaltzen digun argazkia. Kasu honetan, inork ez dio erreparatuko argazkiaren alde teknikoari; enkuadrea, fokoa edota argia behar bezala neurtu ote den garrantziarik gabeko kontuak bihurtzen dira. Inori ez zaio burutik pasatu ere egingo argazkia hobe egin ote zitekeen pentsatzea. Asko irudikatzen saiatzen ari ginen egoera eta beste asko ezkutatu nahian zebiltzana agertzen du irudi horrek. Eska dakiokeen guztia biltzen duen argazkia da; alegia, hitz gutxi behar ditu. Argazki-kazetaritza handi\negiten duen irudia, gure memoria kolektiboan leku bat irabazi duena.\nZenbat egunkari bete beharko genituzke letraz De Juanaran egoera zein zen azaltzen saiatzeko? Zein izango zen bere egungo egoera argazki hori argitaratu izan ez balitz? Elkarrizketa hori argitaratuko ote zuen “The Times” egunkariak argazkirik ez balego? Oso tarteka, letrez eta hitzez osatutako mendixken artetik irudi bat nabarmentzen da; testurik behar ez duena, azaltzen duena deskribatzeko, eta argazkiak testuaren lagungarri ez lukeela izan behar gogora ekartzen diguna. Agian, mila hitz irudi batek azaltzen duena esplikatzeko motz geratzen direla agerian uzten duten argazki horietakoa.\nmartxoa 9th, 2007 11:31 pm Nazioartea Leave a comment\nSpencer Platt argazkilari estatubatuarrak irabazi du 2006ko World Press Photo lehiaketa. Irudian, gazte libanoar batzuk luxuzko auto batean ageri dira Beiruteko kale txikituetan barrena, 2006ko abuztuaren 15ean.\nBurdinbidean - Pasta - Restaurant Style Mac And Cheese\nTranparen islada-(e)tik Kazetari bat\nTranparen islada-(e)tik Gari\nTranparen islada-(e)tik Karrikas\n2019 Ikusmira\tHarpidetu


Aurrez Prestatutako Arrain Freskoak\nBereala Jateko Prest\nAurrez Prestatutako Arrain-platerak\nPortutik gure sukaldera\nArrain Zopa 1,7 litro\nArrain-zopa, zapoarekin, legatzarekin, ...% 50 baino gehiago arraina eta% 16 barazki erabiltzen ditugu zopa kantitateagatik, Veraren piperrautsa ukitu minarekin, oliba-olioa... eta arrain zuriaren eta otarrainxken zatiak.Hau ere gure veste errezeta zaharrenetako bat. Gure amona Justa Foruriak bere bezeroei etxeko ateak ireki zizkienetik daramagu...\nHegaluzea "Mari Tere saltsarekin", jatetxea zuzendu zuena bigarren belaunaldiaren ordezkari gisa. Gure ustez, platerik harrigarriena da; normalean, hegaluzearen haragi fina lehortu egiten da tenperatura aplikatu orduko. Kasu honetan, harritu egin gintuen jakiteak hutsean ontziratzean, bere barazki eta tomate saltsarekin, oso mamitsu geratzen dela....\nArrainik onenak aukeratzen ditugu\nLekeitio eta Ondarruko portuetatik\nHegaluzea, Gadus Morhua Bakailaoa, Txipiroiak\nKalitateak prezio bat du, baina Elikaturekin ez duzu nabarituko!\nZuzenean datoz Lekeitioko portutik\narrain freskoakin egindako platerak\nBerotu 5 minutu eta jateko prest\nModu osasungarrian jango duzu


BILBOKO KALEALDIAK – KALEKO ANTZERKI ETA ARTEEN JAIALDIAK ALDE ZAHAR INGURURA ERAMANGO DITU BERE JARDUERAK BIHARTIK AURRERA, ANTZERKI, ZIRKU ETA DANTZA ESTREINALDI, GAUEKO IKUSKIZUN ETA PROPOSAMEN BERRITZAILE UGARIREKIN, HORIETAKO ASKO EUSKAL KONPAINIEN ESKUTIK – Bilbao Kultura\nHome » Berriak » Bilbao Kultura @eu » BILBOKO KALEALDIAK – KALEKO ANTZERKI ETA ARTEEN JAIALDIAK ALDE ZAHAR INGURURA ERAMANGO DITU BERE JARDUERAK BIHARTIK AURRERA, ANTZERKI, ZIRKU ETA DANTZA ESTREINALDI, GAUEKO IKUSKIZUN ETA PROPOSAMEN BERRITZAILE UGARIREKIN, HORIETAKO ASKO EUSKAL KONPAINIEN ESKUTIK\nBILBOKO KALEALDIAK – KALEKO ANTZERKI ETA ARTEEN JAIALDIAK ALDE ZAHAR INGURURA ERAMANGO DITU BERE JARDUERAK BIHARTIK AURRERA, ANTZERKI, ZIRKU ETA DANTZA ESTREINALDI, GAUEKO IKUSKIZUN ETA PROPOSAMEN BERRITZAILE UGARIREKIN, HORIETAKO ASKO EUSKAL KONPAINIEN ESKUTIK\nIkus-entzuleek ibilbide luzeko euskal konpainien azken lanak ikusteko aukera izango dute, Hortzmuga Teatroa, Deabru Beltzak, Markeliñe, Natxo Montero edo Dikothomia, besteak beste, azken hori Umore Azokako azken edizioan Euskal Ikuskizun Onenaren saria jasotakoa.\nBilboko Udalak antolatzen duen eta oihala joan den astelehenean, Casilda Iturrizar Parkean, altxatu zuen Kaleko Antzerki eta Arteen Jaialdiak – BILBOKO KALEALDIAK, Alde Zahar ingurura eramango du ikuskizuna bihartik aurrera. Igandera arte, hogeita hamar emanaldi inguru ikusi ahal izango dira, horien artean hainbat estreinaldi, euskal konpainien azken lanak eta konplexutasun tekniko handiena duten gaueko ikuskizunetako batzuk, Arriaga plazan eta Areatzako Kaian.\nIzan ere, biharko, OSTEGUNEKO, programazioak, Euskadin lehen aldiz ikusi ahal izango diren bost ikuskizun jasotzen ditu. Horrela, Estatu mailako estreinaldi izango dira sentimenduz eta muturreko arriskuko jolas akrobatikoz betetako Bigbinôme Collectif taldearen “Saut” (Epaltza kalea, 19:00etan); migratzaileen dramari buruzko Cirque Rouages frantsesen “Boate” (Areatza, 18:45ean eta 21:15ean); bi clown marmarti eta barregarri protagonista diren Magik Fabrik Cie konpainiaren “Incognito” ikuskizuna (Arriaga Antzokiaren alboa, 18:00etan eta 20:30ean) eta Puéril Péril taldearen “Bankal” (Plaza Barria, 19:30ean eta 22:00etan).\nHorrez gain, lehen aldiz ikusi ahal izango da Euskadin Defracto Cie frantsesen “Flaque” malabar ikuskizuna. Bertan, giza gorputzak beste dimentsio bat hartzen du, diziplinaren garapenerako funtsezko elementu gisa. Bihar, ostegunean, uztailaren 4an, ere ikusi ahal izango da, Arriaga plazan, 23.00etatik aurrera.\nOSTIRALEKO, uztailaren 5eko, programazioaren barruan zenbait estreinaldi interesgarri izango ditugu, akrobazia eroen bitartez txolarreen maitasun erritualak irudikatzen dituen eta 7 metroko altueran egiten den Cirque Hirsute konpainiaren “Les Butors”, adibidez. Ikuskizun hori 22:30etik aurrera helduko da Areatzako kaira. Beste proposamen azpimarragarrietako bat Deabru Beltzak taldearen eskutik etorriko da. Ziurrenez arte eszenikoen alorrean aritzen direnen artean nazioartean oihartzun handiena duen euskal konpainia izango da, eta 4.000 emanaldi baino gehiago eskaini ditu sortu zenetik. Edizio honetan, perkusioa, sua eta piroteknia uztartzen dituen “Symfeyny” ikuskizun berria aurkeztuko dute. Lehenengo partea ibiltaria da, eta ondoren, agertoki gainera joango da, eta uztailaren 5ean eta 6an ikusi ahal izango da, 23:30ean, Arriaga plazan.\nDeabru Beltzak taldeaz gain, igandera arte, ikus-entzuleek Barsanti Cia, Hortzmuga Teatroa, Markeliñe, Natxo Montero, The Funes Troup eta Dikothomia taldeen azken lanez gozatu ahal izango dute. Azken horiek, Umore Azokaren azken edizioan Euskal Ikuskizun Onenaren Saria irabazi berri duen “[e.go]” eskainiko dute. Dikothomia, zirku mota garaikideagoan espezializatuta dagoen euskal konpainia da, eta ikuskizun hori mazoari eskaintzen zaion omenaldia da, arte adierazpenerako zirkuko objektu gisa. “[e.go]” ikuskizuna larunbatean ikusi ahal izango da, 18:30ean eta 21:45ean, Plaza Barrian.\nBILBOKO KALEALDIAren edizio hau IGANDE goizean amaituko da, bi estreinaldirekin. Alde batetik, Teatro due mondi konpainia italiarrak “Como crepe nei muri / Wall Cracks” lanaren erabateko estreinaldia eskainiko du, harrien eta hesien bitartez egunero eraikitzen diren hormei eta mugei buruz berba egiten duen kaleko antzezlana, gainditzeko ezinezkoak diren eta beldurraren eta konfiantza faltaren bitartez eraikitzen diren pertsonen arteko hormei buruz. Estreinaldia uztailaren 7an izango da, 12:00etan, Areatzan.\nHogeigarren edizio honetako azken lana ibilbide luzea duen Hortzmuga Teatroa Bilboko konpainiaren eskutik etorriko da. Amaiera emango dio edizio honi, 13:30ean, Arriaga plazan, beste lan batzuek bezala migrazioen gaia lantzen duen “Bidaia” lan berriarekin. Oraingo honetan, Hortzmuga Teatroak gizarte gogoetarako tresna gisa erabiltzen du kaleko antzerkia. Herritarrak emanaldiaren parte izango dira, ekintzaren elementu aktibo gisa. Sorkuntza prozesuan jaso diren etorkinen eta errefuxiatuen bizipenetan eta kontakizunetan abiatuta, formatu bizia eta ikuskizuna eskainiko den leku bakoitzean desberdina sortuko da, gazteei eta helduei zuzenduta.\nOSTEGUNA, UZTAILAK 4\n18:00 ARRIAGA ANTZOKIAREN ALBOA\nMAGIK FABRIK CIE (Frantzia) Incognito (50′)\nCIRQUE ROUAGES (Frantzia) Boate (45′)\n19:00 EPALZA KALEA (Institutu frantsesaren ondoan)\nBIGBINÔME COLLECTIF (Frantzia) Saut (35′)\n19:30 PLAZA BARRIA\nPUÉRIL PÉRIL (Frantzia) Bankal (50′)\n20:15 SANTIAGO PLAZA\nBARSANTI CIA (Euskal Herria) Kale gorrian (60´)\n20:30 ARRIAGA ANTZOKIAREN ALBOA\n22:00 PLAZA BARRIA\n23:00 ARRIAGA PLAZA\nDEFRACTO CIE (Frantzia) Flaque (60′)\nOSTIRALA, UZTAILAK 5\nLOS MOÑEKOS (Katalunia) We-ding! (20´)\n19:15 ARRIAGA ANTZOKIAREN ALBOA\nMARKELIÑE (Euskal Herria) Chef natura (50′)\n20:15 PLAZA BARRIA\nTHE FUNES TROUP (Euskal Herria) Aukerak (45′)\n21:15 ARRIAGA ANTZOKIAREN ALBOA\n22:30 AREATZAKO KAIA\nCIRQUE HIRSUTE (Frantzia) Les Butors (50′)\n23:30 ARRIAGA PLAZA\nDEABRU BELTZAK (Euskal Herria) Symfeuny (45′)\nFIL D’ARENA DANSA TEATRE (Valentziako Erkidegoa) Salt (30′)\n18:30 PLAZA BARRIA\nDIKOTHOMIA CIA (Euskal Herria) [‘e.go] (55′)\n19:30 ARRIAGA ANTZOKIAREN ALBOA\nNATXO MONTERO_DANZA (Euskal Herria) Barbecho urbano (35´)\nFIL D’ARENA DANSA TEATRE (Valentziako Erkidegoa) Salt (30’)\n20:45 AREATZAKO KAIA\nCIRQUE HIRSUTE (Frantzia) Les Butors (50´)\n21:45 PLAZA BARRIA\n22:45 ARRIAGA ANTZOKIAREN ALBOA\nIGANDEA, UZTAILAK 7\nTEATRO DUE MONDI (Italia) Come crepe nei muri / Wall cracks (60’)\n13:30 ARRIAGA PLAZA\nHORTZMUGA TEATROA (Euskal Herria) Bidaia (60´)\n← LIBURUA ETA LITERATUR SORKUNTZA SUSTATZEKO LANAREN BARRUAN, BLAS DE OTERO POESIA LEHIAKETAN ETA GABRIEL ARESTI IPUIN LEHIAKETAN SARITUTAKO LANAK BILTZEN DITUZTEN LAU LIBURU ARGITARATU DITU BILBOKO UDALAK\nDANTZA PLAZETAN PROGRAMAK EUSKAL DANTZEN LAU ALARDE ETA MUNDUKO FOLKLORE TOPAKETA BAT ESKAINIKO DITU UZTAILEAN ARRIAGA PLAZAN →


Interesgarrienak archivos - Page 2 of 46 - Balmaseando\nby Balmaseando · Published 2020-09-03\n2020/2021ikasturtearen hasierarako neurriak\nZer egin du Udalak ikasturtearen hasiera errazteko? 2020/2021 ikasturtearen hasiera erronka bat izango da hezkuntza-komunitatearentzat eta administrazioarentzat. Hori horrela, alde guztiak inplikatu beharko gara ikasgeletan...\nby Balmaseando · Published 2020-08-20\nNuevas medidas para frenar la expansión de la COVID19\nHona hemen abian jarri diren neurri berrien laburpena, koronabirusaren infekzio kopurua geldierazteko egungo bilakaera desberdina izan arte: Neurri berrien lege osoa ezagutzeko klikatu hemen: Orden 19...\nby Balmaseando · Published 2020-07-24\nAbuztuaren 7ra arte urteko abonamendua baliogabetzeko\nAbuztuaren 7ra arte luzatu da urteko abonamendua baliogabetzeko epea eta Igerilekuetako eta jarduera anitzetako ordainagiriak pasatzen hasiko dira. COVID-19aren pandemiak eragindako egoera dela eta, kirol-instalazioetako...\nby Balmaseando · Published 2020-07-15 · Last modified 2020-07-16\nUdako zinema: Arauak eta jarduketa-protokoloa\nArauak eta jarduketa-protokoloa – Play Gasteiz-eko kideek kontrolatuko dituzte sarrerak eta irteerak. – Play Gasteiz arduratuko da tokian bertan edukiera kontrolatzeaz. Horretarako, behar diren hesiak...


2014 azaroa | Jendartean\n“Gizarte laguntzetako iruzurra bezain nazkagarria da iruzur fiskala”, adierazi du Gasteizko alkateak. Azken finean, iruzur fiskalak 2.000 milioi euroko zuloa uzten du urtero EAEn (13.500 milioikoa ikuspegi ezkorrenen arabera). Eusko Jaurlaritzak kudeaturiko gizarte laguntzetan aldiz, iruzur egiteko asmoa dutenek 3,8 milioi euroko gastua eragin dute (gizarte laguntzen %0,3). Kurioski, Marotok ez du neurririk, salaketa sutsurik eta sinadura bilketarik abiatu iruzur fiskalari aurre egiteko,...\nIrakaslea naiz kanpaina abiatu du Eusko Jaurlaritzak, irakasleen lana goraipatzea eta gizartean aintzat hartzea helburu. Krisi garaiotako turko-buru izan dira bolada batzuetan irakasleak (sarri politikarien ahotan), haien lanorduak, prestakuntza eta diru-sarrerak epaituz, beraz asmo zintzoa da, baldin eta adierazpenak ekintzez lagunduta badoaz. Maisu-maistren egitekoa benetan garrantzitsua eta estrategikoa bada administrazioarentzat, erakutsi dezala. Irakasleen prestigio soziala da Finlandiako...\nHamar gaitz asmatu, farmazeutiken eskutik artikuluak (Iñaki Berazaluce eta Daniel Civantosek idatzia) iritzi kontrajarriak sorrarazi ditu. Hiperaktibitatea gaitz asmatuen zerrendan jartzeak piztu du polemika gehien. Allen Frances doktoreak zuzenduriko lantaldeak gehitu zuen hiperaktibitatea psikiatren gida nagusia den DSM eskuliburuan (Buru asalduren diagnosi eta estatistika eskuliburuan). Bada, Francesek berak onartu du sindrome eta patologia gehiegi izendatzearen erruz, ia gizarte osoa...


Steak tartara thermomixean - Errezetak thermomixean\n1. Steak tartara thermomix-ean\n2. Behi tartarra\n3. Osasuntsu al dago txuleta tartarra?\n4. Txuleta tartarraren historia\n5. Receta de Steak tartar en la thermomix\n6. Steak tartara thermomixean egiteko osagaiak\n7. Steak tartara prestatzea thermomix-ean\n8. Baliteke errezeta hauek haragiarekin gustatzea\n8.1. Haragia tomatearekin Thermomix-en\n8.2. Carrillada thermomix\nSteak tartare (frantsesez) edo xerrak tartar ospetsua oso erraz prestatzen da eta oso osagai gutxi hartzen ditu. Jatetxeetan jatetxeetan zergatik garestia den galdetzen diozun plater horietako bat da, prestatzeko oinarriak eta denbora gutxi eskatzeko prestatu Hona hemen goxoa izateko sekretuak.\nOkela gordin xehatuarekin egindako platera da. Kaparrak, fin-fin txikitutako tipula eta piperbeltz fresatu berriarekin eta Worcestershire saltsarekin zerbitzatu ohi da. Pastelaren zaporea txuletetan jartzen den gorringo gordin gordin bat da.\nOsasuntsu al dago txuleta tartarra?\nLehengaiekin prestatuta dagoenez, oso gomendagarria da plater hau ahalik eta higiene estandar zorrotzenak prestatzea. Adibidez, eskuak garbitu eta desinfektatu janaria prestatu aurretik eta ondoren eta tresnak manipulatu; nahiz eta horrek ez duen batere bermatzen bakterioek infekzioa ez izatea, batez ere xehetasunak zaindu behar dira haragia eta arrautza oso freskoak eta lehen mailakoak izan behar direla.\nZuk ere interesatuko zaizu haragia nola xehatu Thermomix-en\nTxuleta tartarraren historia\nErreferentziarik ezagunena, haragia prestatzeko modu berezi hori egin zuen bera, Jules Verne-koa izan zen 1875ean Miguel Strogoff eleberrian, 5 Jules Verne jatetxea, Pariseko Eiffel dorreko bigarren solairuan kokatua. ., plater hau hautatu duzu zure espezialitateetako bat.\nGeroago erreferentzia bat Guillaume Levasseur Beauplan XVII. Mendeko ingeniari eta kartografoarena da. Sigismondo III Vasa Poloniako erregearentzat denbora luzez zerbitzatu ondoren, 4. urtean argitaratutako Description de l'Ukranie1651 liburuan idatzi zituen bere bizipenak, errezeta aipatzen du, tatariarrei egotziz, eta zaporozhiarren praktika deskribatzen du. Haragiaren odoljario azkarreko kosak, hatz pare pare bat txuletak moztean eta, alde batetik gazitu ondoren, jarlekuen azpian jartzea zen. Bi orduren buruan xerra garbitu, kontrako aldean gatza jarri eta berriro jarlekuaren azpian jarri zen. Beste bi orduren buruan azkenean garbitu egin zen eta haragia jan, beratu eta odolik gabe jan ahal izango zen.\nSteak tartara thermomixean egiteko osagaiak\nThermomixarekin txuleta egiteko\n600 gr behi solomoa\n50 gr kaparrak\n50 gr ozpinetako pepinoak\n50 gr tipula\n50 gr perrexila\n1 arrautza gorringoa\nSteak tartara prestatzea thermomix-ean\nLehenengo zatitu tipula, kaparrak, ozpinetakoak, perrexila, arrautza zuringoa eta gorringoa, bakoitza 5-10 abiadura progresiboan bereizita segundo batzuetan. Gorde dena banakako plater edo ontzietan, hau izango da gure apaindura eta, aldi berean, tartar osagaien zati bat.\nEbaki txahala zatitan, soberako koipea kenduz. Jarri thermomix edalontzian, lehen erdia (txikitzea errazteko) eta gero beste erdia. Programatu 10 segundo 8 abiaduran sorta bakoitzarekin.\nGehitu mostaza eta goarnizioaren laurdena, ondu dastatzeko eta programatu 10 segundo 4 abiaduran dena nahasteko. Errepikatu haragiaren beste erdiarekin\nElkartu bi haragi erdiak eta nahastu espatularekin dena bateratzen amaitzeko.\nKoipeztu molde zilindriko bat edo edalontzi txiki bat ez baduzu, goiko aldea ezpainzalez eta aluminiozko paper zati batez betez, txuleta tartarentzako leku nahikoa izan dadin. Bete haragi xehatuarekin, platerarekin eta apaindu gorringo batekin, arrautza batekin eta perrexil xehatuarekin, gehitu gainerako apaindurarekin.\nBa al zenekien hanburgesa goxoak ere nahasketa honetatik prestatzen direla? bola bat egin eta egosi zartaginean. Nire seme-alabek babestutako trikimailua, gordinik probatu nahi ez zutena 🙂\nHaragia tomatearekin Thermomix-en, Andaluziako sukaldaritzako errezeta tipiko honen aldaera, oso erraza da prestatzen eta goxoa.\nSteak tartarraren nutrizio balioak thermomixean\nHornitze tamaina 200g\nGantzak guztira 4g7%\nGuztira karbohidratoak 5g2%\nKategoriaHaragiak, TxahalaSukaldeaFrancesa, Mediterraneoko, Elikadura errealaTags# kaparra, #cebolla, #huevo, #perejil, #Piperra, #ternera


Europako sapiens zaharrenen genomak aztertu dituzte Sustatu.eus - Teknologia albisteak\nEuropako sapiens zaharrenen genomak aztertu dituzte\n2021-06-07 : 12:34\nNature aldizkarian argitaratu den artikulu interesgarri batean, Europako homo sapiens zaharrenen genomen azterketaren berri eman dute. Batxo Kiro izeneko leizean, Bulgarian, lau gizaki desberdinen hezurrak aurkitu dituzte: duela 45.930 eta 42.580 urte arteko antzinatasuna kalkulatu diete. Neandertalak Europatik duela 40.000 urte desagertu zirenez, haiekin batera bizi izan ziren sapiens-ak izan zitezkeen, eta izatez, hiruen genometan zantzuak aurkitu dituzte bospasei belaunaldi lehenago arbaso neandertal bat izan zutela, hau da; mende baten bueltan, birraitona edo birramona neandertal bat izan zutela hiruek. Kasualitate hutsa baino gehiago, datuak adierazten du Sapiensak eta Neandertalak elkarrekin bizi izan zirela, eta elkarrekin hibridatu ere egin zirela.\nNeandertalekin duten loturaz aparte, Batxo Kiroko gizakiek beste berezitasun bat ere badute: beraien genomak kidetasun gehiago du ekialdeko Eurasiako antzinako eta gaur egungo gizakiekin, eta ez gaur egungo Europarrekin. Hau da, Europara etorritako lehen sapiens talde honek (ez du esan nahi bakarra zirenik) Asia ekialdean du ondorengotza. Izatez, Batxo Kirokoen ondorengo gertukoena Txinan dago, Taiyuango gizona da, Beijing ondoko leize batean aurkitua (duela 42.000 - 39.000 urtekoa).\nAurkikuntza honek aurreko misterio paleontologiko bat ere argitzen du: Belgikako sapiens zahar baten genoma ere ezagutzen zen, GoyetQ116-1 delakoa, 35.160-34,430 urtekoa; eta honek lotura argiak zituen Taiyuango txinatar zaharrarekin. Lotura arraro horrek azalpen errazagoa du orain: Batxo Kiroko lehen sapiens haiek ondorengotza utzi zuten milurte batzuez Europa mendebaldean (Goyet-en), zein Asia ekialdean (Taityuan), baina mendebaldekoak beste sapiens batzuek ordezkatu zituzten gero, eta Asian ondorengotza jarraituagoa izan zuten gaur egungo ekialdetar populazioetaraino.\nBatxo Kiroko beste aurkikuntza batzuk:\nHezur zaharrenak Goi Paleolito goiztiarreko industria litikoekin lotuta ageri dira.\nBerriagoa den beste gizaki baten aztarnak ere aurkitu direla bertan (baina hau ere oso zaharra): BK1653 izena eman dioten gizaki hau duela 36.320–34.610 urte artekoa izan daiteke, agertu den kontestuan kultura litiko modernoagoa identifikatu dute (Aurignac aldikoa) eta honen ondorengontzak izan zuen jarraipena Europan, aurrekoek ez bezala.\nSustatuko oieza honen ilustraziorako, artikuluko mapa bat, Eurasiako sapiens aztarna (litikoak edo gizakienak) zaharrenak. Irudiko puntuen azalpena, hemen.


Emakundek emakumeen kontrako indarkeriaren biktima diren emakumeak artatzeko zerbitzuen inguruan egindako lana aurkeztu du Nazio Batuetan - Revista Emakunde AldizkariaRevista Emakunde Aldizkaria\n15/03/2018 | 0 iruzkin\nEmakunde Nazio Batuetako zenbait agentziekin (UNFPA eta UN Women, besteak beste) burutzen ari den kolaborazio lanaren nondik norakoak azaldu zituen atzo Izaskun Landaidak, Emakundeko zuzendariak, New Yorken, bertan ospatzen ari den Emakumeen egoerari buruzko Mundu Konferentziaren 62. Edizioaren (CSW62)barruan antolatutako ekitaldi batean. Programa honen helburua da zehaztea zeintzuk izan behar diren gutxieneko estandarrak emakumeen kontrako indarkeriaren biktima direnak artatzeko. Nazio Batuek hala eskatuta Emakunde nazioarteko programa honetan parte hartzen ari da. Estandar hauek etorkizunean Nazio Batuetako Biltzar Orokorrak onartzea da helburua, eta bertan ezartzen diren estandarrak eremu poliziala, judiziala, osasunarena eta zerbitzu sozialen eremuak hartzen ditu kontuan. Honekin batera, egiten ari den lana Euskadiko atentzioa hobetzen lagunduko duela adierazi zuen Izaskun Landaidak.\nErantzunik gabe ra(etara) “Emakundek emakumeen kontrako indarkeriaren biktima diren emakumeak artatzeko zerbitzuen inguruan egindako lana aurkeztu du Nazio Batuetan”


Salvador Rueda - Wikipedia, entziklopedia askea.\nQ5725497 , 1857ko abenduaren 3a\nMálaga, 1933ko apirilaren 1a (75 urte)\nSalvador Rueda Santos (Macharaviaya, Málaga, Espainia, 1857ko abenduaren 3a - Málaga, 1933ko apirilaren 1a) espainiar poeta izan zen.\nOso idazle oparoa izan zen, eta eleberriak, kontakizun-liburuak, poesiak eta antzerki-obrak idatzi zituen.\nClarín, Rubén Darío eta Miguel Unamuno bezalako idazle handiak izan ziren aurreko liburuetako aitzin-solasen egileak. Eragin handia izan zuen Ruedak idazle gazteengan, Juan Ramón Jiménezengan bereziki.\nNoventa estrofas (1883)\nCuadros de Andalucía (1883)\nEn tropel (1892)\nFuente de salud (1906)\nISNI: 0000 0001 2122 5119\nBNF: 13477679b (data)\nOpen Library: OL421917A\nMálaga probintziako jendea


Gogor salatzen dugu EAEko Eskola Kontseiluak oposaketak derrigorrezkoak izateko mahai-gaineratutako proposamena eta bere buruaren dimisioa exigitzen dugu | LAB SINDIKATUA\nIrakaskuntza Hezkuntza Gogor salatzen dugu EAEko Eskola Kontseiluak oposaketak derrigorrezkoak izateko mahai-gaineratutako proposamena eta...\nGogor salatzen dugu EAEko Eskola Kontseiluak oposaketak derrigorrezkoak izateko mahai-gaineratutako proposamena eta bere buruaren dimisioa exigitzen dugu\nLAB sindikatuak beste behin ere prozeduraren gardentasun eza, hezkuntza-komunitateraren parte-hartze eza eta inolako eztabaidarik garatu ez izana gaitzesten du. Gaur goizean, prentsaren bidez izan dugularik Eskola Kontseiluaren azken erabakiaren berri. Ikasturte hasieratik aktiboki agertu gara neurri horren aurka eta zenbait mobilizazio eta ekimen garatu ditugu neurri hori bertan behera uztea exijitzeko. Horrela adierazi diogu behin eta berriro bai Hezkuntza Sailari zein Eskola Kontseiluari.\nAlegazio eta emendakinak aurkeztu ditugu gure aurkako jarrera argi adieraziz eta ez dugu inolako erantzunik jaso. Are gehiago, ez da Eskola kontseiluko eragileekin inolako eztabaidarik bideratzeko sahiakerarik sikieran egin. Norabide honetan, lotsagarria da hezkuntza-komunitatearekin adostutako neurria dela adieraztea, inongo momentuan eztabaidarik garatu ez den neurrian. Hamaikagarren aldiz rodiloa pasatzea erabaki dute hezkuntza komunitatearen iritziaren gainetik. Zoritxarrez, ez da horrelako gertaera bat ematen den lehen aldia, Herenegun Unitate Didaktikoarekin edo “Hezkuntzaren gaineko akordioa” egitasmoarekin gertatutakoak ditugularik azken adibide garbiak. Onartezina eta jasangaitza iruditzen zaigu errealitate hau.\nGuzti honengatik, Eskola Kontseiluaren barne araudia errotik aldatzea, Eskola Kontseiluko iraunkorrak suposatzen duen “kortijoarekin” behingoaz amaitzea eta Eskola Kontseiluko buru den Nelida Zaitegiren berehalako dimisioa exijitzen dugu.


Donostia Zinemaldia :: La maleta mexicana\nRobert Capa, Gerda Taro eta David "Chim" Seymour argazkilari prestigiotsuek Espainiako Gerra Zibilean atera zituzten 4.500 argazkien negatiboei buruzko dokumentala. Negatibook gerra garaian galdu zirela pentsatu izan bada ere, 70 urteren buruan, Mexiko Hiriko apartamentu batean agertu dira. Filmean, halaber, Espainiako Gerra Zibilean Mexikok zer egiteko izan zuen ikusiko dugu, baita egungo Espainiak iraganari nola aurre egiten dion ere.\nChevolution (2008) zuzendu zuen, eta, horrez gain, Oaxacalifornia dokumentala ekoitzi ere bai. My Mexican Shiva filmaren ekoizlekide izan zen, bai eta 9 meses 9 días filmeko ekoizle exekutibo ere. La maleta mexicana (2011) Karlovy Varyko zinema-jaialdian aurkeztu zuten. Erakusketetako komisario gisa ere jardun du, eta Che Guevarari buruzko bere erakusketa AEBetan, Mexikon, Espainian, Holandan eta Erresuma Batuan egon da ikusgai. Haren haritik, Che: Revolution and Commerce liburua argitaratu zuen. Egun, Pirate Copy ari da prestatzen; eskubide intelektualei eta pirateriari buruzko dokumentala, alegia.


Jatorrizko eta marka berria WER DTG inprimagailua WER-ED6090T - WER\nPlaka mota: Roller Roland dtg Printer\nErabilera: txartela inprimagailua, etiketa inprimagailua, papera inprimagailua, Roland DTG inprimagailua\nEnergia gordina: gutxi gorabehera. 1080 W\nNeurriak (L * W * H): 2.575 (W) x 705 (D) x 1.175 (H) mm\nPrinthead: Gold buruarekin\nInprimatu zabalera: 1,62 m\nTinta mota: Eko disolbatzaile tinta\nIrudien bereizmena (dpi): gehienez 1440 dpi\nInprimatzeko teknologia: tinta piezoelektrikoa\nEnergia aurrezteko funtzioa: lo egin automatikoa\nSartzen diren elementuak: Stand esklusiboak, korronte elektrikoa, media klipak\nMedia lodiera: lau kolore (zian, magenta, horia eta beltza)\nTinta kolorea: lau kolore (CMYK)\nInprimakien kalitate eskasa eta koloreen erreprodukzioa\nXehetasun guztiak erreproduzitzen ditu industrian inprimatutako burua aurreratuarekin\nInprimaketa kalitate bikainagatik, RA-640 inprimagailuak inprimagailu teknologikorik aurreratuena du eta goitibeherako kontrolak ditu. RA-640 dtg printer rolandek zazpi tamainatako tantak ekoizten ditu zure irudiaren xehetasun guztiak areagotzeko. Emaitza dentsitate handiko inprimaketa da, kolore biziak, argazkien erreprodukzio errukitsuak, graduazio leunak eta kontraste zorrotza, aurpegiko aztarna ehuna lortzeko eta seinaleztapen gorri, urdin eta berde biziak nabarmentzen dira.\nWER-ED6090T dtg inprimagailuarekin, gure zortzi kanal ispilatutako tintazko konfigurazioaren abantaila guztiak lortzen dituzu. Bi norabideko inprimaketa zehar gerta daitekeen kolorea desegiten du. Konfigurazio hau (CMYKKYMC) ez datoz bat kolore koherentziarik, 33 m² / h-ra arte ere, abiadura handiko moduan. Roland Intelligent Pass Control®-ek irudiaren kalitatea hobetzen du, zuzeneko doitzezinak diren irudien bidez pasatzen diren lekuen kokapena kontrolatzeko.\nRA-640 dtg inprimagailuaren roland mantentzea erraza da. Garbiketa automatizatu baten funtzioak egoera hobean inprimatuta mantentzen du, tinta koherentea jetting bermatuz. Konbinazio bikoitzeko sistema bat, errainu estandarra eta alboko erraila osagarria dutenak, eraginkortasunez kentzen ditu hautsa eta hondakinak, inprimatze-buruaren bidez mantentze-eskakizunak murrizteko. Jam Guardian barnean inprimatutako burua babesten du ikono edo konbekzioetatik.\nAukeratutako bertsio berritzeko aukera gisa, roland RA-640-ren heavy duty-up sistemak 30 kg-ko pisua (66 lb) pisatzen dituen euskarrien erroiak onartzen ditu. Sistema finko fin batek zure komunikabideak errazten ditu, inprimatze kalitatea epe luzeetan zehar mantenduz.\nCore diametroa*1 76,2 mm (3 in.) Edo 50,8 mm (2 in.)\nInprimatzeko zabalera*2 1615 mm-ko gehienezkoa (63,6 pul.)\nDistantzia zehaztasuna*3 Distantzia% 0,3 ± baino gutxiago bidaiatu da,\nMedia berogailu sistema*4 Inprimatu berogailua, ezarpenen gama\nkomunikabideen titularra*1, labana bereizteko pala aldatzea,\n* 1 Makina honen euskarriaren titularra paperaren hodiaren (core) barneko diametroa 3 hazbeteko komunikabideentzako erabilera esklusiboa da. 2 hazbeteko euskarria erabiltzeko, aukerako media euskarriak behar dira.\n* 2 Inprimatzeko iraupena programaren mugak dira.\n* 3 Roland zehaztutako komunikabideak erabiltzea, inprimatu 1m-ko bidaiak, tenperatura: 25 ° C (77 ° F), hezetasuna:% 50 HR, ez da ziurtatzen inprimatutako berogailua edo lehorgailua erabiltzen denean.\n* 4 Klimatizazioa behar da boterearen ondoren. 5 eta 20 minutu behar izan ditzake, eragilearen ingurunearen arabera. Tenperatura aurrez ezarrita egon daiteke atmosferara eta zabalera-zabaleraren arabera.


Lekeitioko Lazunarria — Eibar.ORG | Eibarko peoria\nHemen zaude: Hasiera / Blogak / Amatiño / Lekeitioko Lazunarria\nAmatiño 2021/09/29 08:55\nLekeitioko Garraitz uhartea ez da euskal itsasbazterrean dagoen irla bakarra, baina bai lehorretik bertaratzeko bakanenetakoa. Marea noiz jaitsiko zain egon baino ez dago, Lazunarria zeharkatzeko. Eta, jakina, marea igo ostean, ez dago irlatik oinez ateratzerik berriro itsasaldia jaitsi eta malekoia agertu arte.\nLazunarria, 245 m. luze\nLekeitioko Isuntza hondartzaren eta Garraitz (San Nikolas) uhartearen arteko malekoiari Lazunarri* deritzo. Espainiar Gobernuak (XX. mende hasieran) zein Eusko Jaurlaritzak (2015) eraberritu izan duten arren, eraiki 1748an eraiki zen, eta ez, hain zuzen, egunean birritan uharteraino joateko. Zertarako, orduan?\nXVIII. mendearen hasieran Garraitz parean, Isuntza (Lekeitio) eta Karraspio** (Mendexa) hondartzen artean itsasoratzen den Lea ibaiak mendebalderantzako (ezkerraldera) joera zuen eta etenik gabeko ur-emari gorabeheratsuak hareaz betetzen zuen lekeitiar portua, itsasontzi-trafikoa murriztuz eta zailduz.\nUr-korrontearen norabidea aldatzeko, Pedro Bernardo Villarreal de Berriz (Arrasate, 1669 - Lekeitio, 1740) ingeniariak*** antzeman zuen Isuntza hondartza eta Garraitz uhartearen artean oztoporen bat jarriz gero, ibaiak ekialdera joko zukeela errazago, Mendexako Karraspio aldera, Lekeitioko kai-ingurua hareaz bete beharrean.\nHistoriak frogatu du ideia ona zela, baina Pedro Bernardo ez zen bere buruaz erabat fio, gizon zuhurra antza, eta, froga gisa, 15 metro inguru baino ez zituen harlangaitzezko horma arrunta jasoarazi zuen. 1713-1716 urteetan egindako lehen ahaleginek ez zuten funtzionatu eta egitasmook bertan behera geratu ziren.\nHartara, hareak gogotik jarraitu zuen portu-barrenak estaltzen eta 1725ean berriro ekin zitzaion arren, arazoak konpontzeke zirauen 1738an, noiz Francisco Joaquin Villarreal Pedro Bernardoren semerik nagusienak proposatu zuen Ameriketan ikusi eta ikasitako sistema. Hau da, harlanduzko 250 metro inguruko hesi finkoa, mutur batetik bestera, presa txiker antzera, itsasbeheran ur-korrontearen pausua (eta zeraman harea) erabat eragotzi arren, itsasgoran urpean geratuko litzatekeena, txalupen, batelen edo ibaiko alen joan-etorria oztopatzeke.\nGaur egun, 280 urte geroago, nekez irudika genezakeen Lazunarri gabeko Lekeitiorik. Villarreal aita-semeen egitasmoak Lekeitioko portua segurtatu zuen eta, aldi berean, Lekeitioko bokalearen aldaketa geomorfologikoak finkatu.\nBada meritu gutxiagoz kalerik duenik.\nEzkerraldean Lekeitio eta Isuntza hondartza. Eskuinean, Mendexako Karraspio hondartza. Bi hareatzen artean, behetik gora, Lea ibaiaren bokalea, Lazunarria eta Garraitz uhartea.\nItsasaldi biren arteko itsas-pasealekua.\nKarraspio hondartza, itsasgoran, Mendexa aldetik ikusia.\n*Lazun. Ur gazi-gezetako arraina. Nik umetatik entzun izan dut gurean. Betolaza arabarra (1596) aipatuz, Ibon Sarasolak dio gaur egun Bizkaian dela erabilien. Azkuek, Bizkaia osoan ez ezik, Zumaia eta Orio aldean ere kokatu zuen. Plazido Mujikaren ustez giputz hitza da, nahiz Lhandek ere jaso. Euskaltzaindiaren Hiztegiak, berriz,"korrokoia” dela baino ez dio.\n** Karraspio. Arrain mota izan omen daiteke. Baita Garraitz beraren eratorria ere: Garraizpe\n*** Pedro Bernardo Villarreal de Berriz. Euskaldunon ekarpena XVIII.eko injeniaritzari. Bizkaiko Foru Aldundia, 1990.


zumarragar / zumel\nzume 1 iz sahats mota txikia, adar malguak dituena (Salix viminalis). ik mihimen.\nZurzuria eta makal beltza, eta baita zumea, ezkia eta zalitzukia, suz eta airez egoten dira aseta. Santiago Iruretagoiena «Arkitekturaz hamar liburuak» - Vitruvio - 1330. orr.\nHaize eta lehorte etengabeak sufritutako zumea bezain jorik zegoen. Anjel Lertxundi «Azkenaz beste» - 120. orr.\nZumea bezain meheak ziren. Jose Morales «Arima hilak» - Nikolai Gogol - 428. orr.\nLarrua du esnezkoa, gorputza liraina, zumea bezain zalua haren gerruntze fina. Aurelia Arkotxa «Septentrio» - 29. orr.\nHori ote da gogoko dudan baraua gizakiak bere burua zigortzen duen egunean, hau da, zumeak bezala burua kulunkatu eta dolu-jantziz hautsetan etzatea? Elizen arteko biblia Is 58,5\nLehen bezala orain, zumea haizearen aldera. Jokin Urain «Errotarria» - 96. orr.\n2 zume adarra.\nBegira hemen daukat umea, hankak zumea baino meheago, begiak zapoarenak baino irtenago. Jon Maia «Riomundo» - 45. orr.\nNeskatila freskoak, izter, ipurmazel eta titi oparokoak, beste batzuk meharrak zumea bezain, deabrukeriaraino erotikoak. Jon Alonso «Lisboako Setioaren Historia» - José Saramago - 117. orr.\nOhartu da Joxek labana bat atera duela eta zumea zuritzen ari dela. Pello Lizarralde «Larrepetit» - 22. orr.\nBideari lotu aurretik behin eta berriz inarrosi du eskuinean daraman zumea. Pello Lizarralde «Larrepetit» - 22. orr.\nGero, pastelak, galletak, gerezi tartak, arbendol opil kurruskatsuak, arto bizkotxoak, lodiak eta horiak, izan zituen saltzeko, zume gurutzatu batzuen gainean. Karlos Zabala «Parisen sabela» - Emile Zola - 242. orr.\nHaren alboan etxe txiki eta pobretxo bat bakarrik izatea, buztinez eta zumez egina, bertan anaiek atseden hartu eta lan egin ahal dezaten. Juan Garzia «Sagua, eulia, eta gizakia» - François Jacob - 139. orr.\n-Zumezko kulunkaulki bat bazen hemen. Harkaitz Cano «Belarraren ahoa» - 88. orr.\nZumezko mahaitxo baten aurrean eserita, diru-kutxaren ondoan, kontabilitateko koaderno handian murgilduta zegoen Perrette. Jon Muñoz «Loroaren teorema» - Denis Guedj - 255. orr.\nZumezko aulki kulunkari batean. Anjel Lertxundi «Azkenaz beste» - 50. orr.\nDendaren eskuinaldean, janlekua zegoen, gela garbi-garbi bat, haritz argiz egindako arasa batek, mahai batek eta zumezko jarleku batzuek hornitzen zutena. Karlos Zabala «Parisen sabela» - Emile Zola - 86. orr.\nEzer baino lehen, zumezko kapazuan lo zegoen haurra erakutsi zioten. Harkaitz Cano «Neguko zirkua» - 162. orr.\nEtxeko sukaldera joan eta bere amak ogiaren atxikitzeko zeukan zumezko otarrea ebatsi! Ramuntxo Etxeberri «Skyroom» - 114. orr.\nGero, arrain ederrak zetozen, bakarka jarriak, zumezko erretilu banatan. Karlos Zabala «Parisen sabela» - Emile Zola - 147. orr.\nIzozkailuaren gaineko frutontzi zumezkoan laranja bat zegoen. Harkaitz Cano «Pasaia blues» - 102. orr.\nZorigaiztoko mira-eragile gizatxarrok, nork ikusi zitzakeen zakatzetatik zintzilik sardinak zume-zirian bezala. Patxi Ezkiaga «On Kixote Mantxako» - Miguel de Cervantes - 127. orr.\nAtean izandako zalantzak amaitu direla berretsi beharko du Aranzubiak, berriro Urzaiz onena ikus daitekeela erakutsi beharko du Tuterako aurrelariak, eta gazteek hazten doazela baieztatu beharko dute, baina Valverdek saski dotorea osatzeko moduko zumeak ditu. Berria - Kirola 2004-08-24\nIbarretxeren ustez, Estatutu Berrirako Proposamena «oinarrizko ondasun politikoa» da normalizazio akordioari ekiteko orduan, funtsezko gaiei erantzuteko «zumeak» ezartzen dituelako. Berria - Harian 2005-06-23\nPSOE-PP Ituna «aurkaria deskalifikatzeko tresna» dela esan zuen, eta etorkizun «beste zume batzuekin» egin behar dela. Berria - Euskal Herria 2004-09-09\nGeroari begira jarrita, Estatutu Proposamenaren edukiak normalizazio politikoa lortzeko zume gisa aurkeztu zituen, bere ustez, indarrean dauden auziei «irtenbidea» ematen dietelako. Bidea erdi-erditik egin nahi dutela esan du bai Ibarretxek bai Imazek, akordioak orain alde batekin orain bestearekin egiten saiatuz, baina herenegungo hitzaldian proposatutako zumeekin lankideak alde bakarrean baino ez dituzte aurkituko. Berria - Harian 2005-12-01\n5 zume negarti sahats mota, adarrak beheraka dituena (Salix babylonica).\nO, haritza, lizarra eta zume negartia! Lopez de Arana «Manhattan Transfer» - John Dos Passos - 372. orr.\nTurgeniev"en aurrean, bidearen bestaldean, zelai muttur bat dago, bizpahiru zume negartik babesten duten oasi bat zabor kontainerren artean. Pako Aristi «Urregilearen orduak» - 247. orr.\nBestetik lore sekulakoak eta itxura eta forma guztietako lore pila zeuden aintzira-bazterretan, baita zume negartiak ere non-nahi, hostaila ur barrenean sartuta. Fernando Rey «Paradisuko Almanaka» - Gianni Celati - 41. orr.\nMaitagarri kalekume bat zen, Pasealekuan gora arineketan zihoana, zume negartien ondotik. Julen Gabiria «Peter Pan» - James Matthew Barrie - 278. orr.\nMintak amonaren brotxea galdu zuela oihukatu zuen [...] perlazko zume negartia. Anton Garikano «Farorantz» - Virginia Woolf - 78. orr.\nzumea bezain (5); zumezko aulki (7); zumezko aulkitik (3); zumezko saski (3)


Muskizko Udala - Muskizko 2015ko jaietako egitarauko azala aukeratzeko haurren lehiaketa\nMuskizko 2015ko jaietako egitarauko azala aukeratzeko haurren lehiaketa\n1. Lehiaketa honen helburua da 2015ko Muskizko jaietako egitarauko azala aukeratzea. 2003 eta 2009 artean jaio diren haur guztiek hartu ahal dute parte, biak barne.\n2. Lanak DIN A3 neurriko kartoi mehe batean aurkeztu behar dira (29,7 cm x 42,0 cm), formatu bertikalean.\n3. Azalean “Muskizko Jaiak 2015. San Juan” testua agertu behar da; eta letra txikiagoan, “Ekainak 19-24 Junio” testua.\n4. Lehenengo saria jaietan dauden barraka guztietako tiketez betetako kutxa bat izango da, 200 €-koa. Kontsolamenduzko bigarren eta hirugarren sariak barraketako tiketez betetako beste kutxa bana izango dira, 50 eurokoa bakoitza.\n5. Ume bakoitzak lan bakarra aurkez dezake, jatorrizkoa eta argitaratu gabea. Teknika librea da.\n6. Lanak 2015ko apirilaren 13tik maiatzaren 15era aurkez daitezke, Udaleko Gaztegunean.\n7. Egilea adierazi gabe aurkeztuko da azala, eta azalaren atzealdean lelo bat idatzi beharko da. Azalarekin batera gutun-azal itxi bat aurkeztuko da. Gutun-azalean azaleko lelo bera jarriko da eta gutun-azalaren barruan, egilearen izen-abizenak, jaiotza-data, helbidea eta telefonoa.\n8. Muskizko Kultura zinegotzia izango da epaimahaiko burua, eta, berarekin batera, jaiak antolatzen dabiltzan Kultura eta Gazteria teknikariak izango dira epaimahaian.\n9. Epaimahaiaren erabakia maiatzaren 20an emango da jakitera, 12.00etan, Udalaren webgunean eta Gazteguneko sare sozialetan. Irabazi duten umeei zuzenean jakinaraziko zaie.\n10.- 2015ko ekainaren 19an banatuko dira sariak, txupinazoa eta jaiak hasi baino lehenago, Udaleko Gaztegunean. Une horretatik aurrera Gaztegunean bertan jarriko dira ikusgai aukeratutako lan guztiak.\n11.- Saririk jaso ez duten lanak ekainaren 29tik uztailaren 17ra bitartean berreskuratu ahalko dira. Data horretatik aurrera, lanak jasotzen ez badira, lanei uko egiten zaiela ulertuko da eta ez da inolako erreklamaziorik edo indemnizaziorik onartuko.\n12.- Lehiaketa irabazten duen azala eta kontsolamenduzko bigarren eta hirugarren sariak Udalaren jabetzan geratuko dira, eta Udalak nahi duen moduan kopiatu ahalko ditu, betiere autorea aipatuta.


Ezker Abertzaleak Deustuko Jai Batzordean parte-hartzeko eskubidea urratu diela salatu du GKS-k - - Uriola.eus\nEzker Abertzaleak Deustuko Jai Batzordean parte-hartzeko eskubidea urratu diela salatu du GKS-k\nBilboko GKS 2022-06-23 17:56\nPertsona ugari elkartu dira Deustun, Ezker Abertzaleak GKS-ren aurka ezarri duen beto politikoa altxatu eta auzoko Jai Batzordean parte-hartzeko eskubidea errespeta dezan galdegiteko.\nAsteazken arratsaldean, Deustuko eta Bilboko pertsona ugarik agerraldia egin dute, Deustuko Jai Batzordean Ezker Abertzaleak GKS-ren aurka ezarri duen beto politikoa altxatu eta auzoko Jai Batzordean parte-hartzeko eskubidea errespeta dezan exijitzeko; bai eta espazio publikoaren pribatizazio alderdikoia salatzeko ere.\nIzan ere, igandean salatu zuen Deustu-Sani Gazte Koordinadora Sozialistak Ezker Abertzalea Deustuko Jai Batzordean beto politikoa inposatzen ari dela. Kaleratu zuten oharrean adierazi zutenez, duela lau hilabete, aurtengo jaiak ospatu baino lehen, egin zuten Deustuko Jai Batzordean parte hartzeko eskaera. Azaldu zuten bezala, erantzunik jaso ez zuten hainbat mezu bidali zituzten, eta eskaera bide ezberdinetatik helarazteko saiakera batzuk eta gero, jaien prestaketaren ondorioz erabakia atzeratuko zutela jakinarazi zieten. Hilabete hauetan zehar erantzun argirik jaso ez eta erabakia aurreko ostiralean hartu zutela ulertzera eman zieten arren, diotenez, oraindik ez zaie haren berri eman.\nElkartu direnen eskaera nagusia da Deustuko beste eragileek duten txosna jartzeko eskubide bera bermatzea. Hori horrela, Ezker Abertzaleari dei egin diote Jai Batzordean euren sarbidea oztopatzeari utz diezaion.


'Ez, eskerrik asko! Gladysen leihoa' dokumentalaz Berhta Gaztelumendirekin - Anoeta - Tolosaldeko ataria\n'Ez, eskerrik asko! Gladysen leihoa' dokumentalaz Berhta Gaztelumendirekin\nTolosaldeko Ataria 2020-02-07 11:30\nGladys de Estal militante antinuklearra hil zutela 40 urte bete ziren iaz. Bere inguruan osatu dute dokumentala Sabino Ormazabalek eta Bertha Gaztelumendik, eta bide batez, 70eko eta 80ko hamarkadetako borrokaz aritu dira. Ataria irratian aritu zaigu filmaren zuzendaria, gaur botako baitute Anoetako Mikelasagasti auditorioan, 18:30ean.


Espainiako Gobernuak martxoaren 14an ezarri zuen konfinamendua, eta bizilekutik at harrapatu zituen kirolari asko. Eneko Pou (Gasteiz, 1974) eta Iker Pou (Gasteiz, 1977) anaiei hala pasatu zitzaien. Pandemiak Mallorcan harrapatu zituen bi eskalatzaileak. Egonaldi luzeak egiten dituzte han urtean zehar, eta neska lagunak ere hangoak dituzte. «Irlara iritsi berritan harrapatu gintuen COVID-19aren birusak», azaldu du Enekok. Ez daude teilatupe berean; hogei bat minutuko distantziara daude bata bestearengandik. Euskal Herria bezala, Mallorca ere lehen fasean dago, eta alde horretatik pozik azaldu da Iker, anaia gazteena. «Hemen, behintzat, elkartzen uzten digute, garagardo batzuk edateko bada ere! Baina oraindik ezin dugu kirola batera egin».\nEspedizioak tarteko, ohituta daude urtean zehar hilabete asko Gasteiztik urrun igarotzera. Iaz, esaterako, Marokon, Norvegian, Perun eta Himalaian egon ziren. Orain, ezbeharraren ondorioz, etxean egotea tokatu zaie. «Ahal izan dugun moduan pasatu dugu konfinamendua. Gu agian ohituta gaude arrisku egoerei aurre egiten. Espedizio asko egin ditugu 1999tik gaur arte, baina egoera hau guztiz ezberdina da», adierazi du Enekok. Ia egunero mendira joatera ohituta daude, eta hori da gehien sumatu dutena faltan. Askatasun hori ez izatea izan da gogorrena, azaldu dutenez.\nSasoia mantentzeko lanean\nGoi mailako kirolarien antzera, sasoia mantentzeko kirola egiten jarraitu dute. Hori bai, oso egoera desberdinean. Ikerrek, esaterako, etxeko garajean rokodromo bat dauka. «Horri esker, entrenatzen jarraitzeko aukera izan dut. Bestela, etxe inguruan lursail txiki bat daukat, eta han ere ibili naiz hamsterren moduan korrika». Enekok, berriz, oso bestelako egoera bat bizi izan du. Arrabola bat topatzeko ere zailtasunak izan ditu. «Gasteizen badaukat bat, baina, Mallorcan, eguraldi ona egiten duenez, ez dut inoiz bat behar izan. Lortzeko saiakera asko egin nituen, baina ezinezkoa zen. Azkenean, sare sozialetan ipini nuen bat behar nuela, eta horrela lortu dut etxean bat izatea». Gorputza indartzeko ariketak egiten ere ibili dela kontatu du.\nOrain,kalean entrenatzeko aukera dute, eta ez dute denbora alferrik galdu. Kalera irteteak bizipoza eman die. Hala ere, oraindik ez dute aukera horman eskalatzeko. Gobernuaren neurriekin kexu dira. Ez dute ulertzen taberna bateko terrazan hamar lagun elkartzeko arazorik ez izatea eta, etxe berean bizi ezean, elkarrekin kirola egin ahal ez izatea; kasu honetan, mendira joatea. Sare sozialetan azaldu dute beren kexua: «Gu ez gara isiltzen garen horietakoak, eta gauzak argi esatea gustatzen zaigu. Jendeari eskatu diogu ez egiteko ezohiko gauzak, edo inoiz probatu ez dituenak. Baina naturan ariketa fisikoa egitearen aldekoak izan gara, baita konfinamenduan ere. Erabakiak hartzea ez da erraza, baina beste herrialde batzuetan ez dira horren neurri zorrotzak hartu».\nBaina horretarako bakarrik ez dituzte baliatu sare sozialak itxialdian. Mendiari lotutako hainbat kirolari elkarrizketatzeko beta ere hartu dute. Bi anaien galderei erantzun diete, besteak beste, Edurne Pasaban, Carlos Soria eta Simone Moro alpinistek; Nuria Picas eta Fernando Macien mendi korrikalariek, eta Chris Sharma eskalatzaileak. Haien jarraitzaileek eskertu dute bi anaien ahalegina. Bi anaien artean hiztunenak, Enekok, azaldu du nola sortu zitzaien elkarrizketa horiek egiteko ideia. «Jarraitzaileek eduki eta motibazio berriak behar zituela ikusten genuen, eta imajinazio pixka bat izan behar genuela, hori izan baita beti gure ikurretako bat». Hala, Speaking Pou atala sortu zuten. «Oso elkarrizketa freskoak izan dira, ziurrenik, oso gertukoak ditugun lagunei egin dizkiegulako».Aurrez-aurrekoak eman ezinda, sareen bidez lortu dute mendizale gehienekin hartu-eman arrakastatsua izatea Speaking Pou atalean. Sare sozialen alde onenetako bat hori dela aipatzearekin batera, orain dela hamar urte «ezinezkoak» izango liratekeen komunikazio tresnak baliatu dituztela ere aipatu du Enekok. «Oso elkarrizketa freskoak atera dira, ziurrenik, oso gertuko lagunei egin dizkiegulako. Oraindik jarraitzeko asmoa dugu».\nOrain, dena kolokan\nKirol ikuspegitik, iazko urtea ez dute berehalakoan ahaztu. Bost espedizio egin zituzten, eta beste hamar bide irekitzea lortu. Aipatzekoak dira, besteak beste, Peruko Mendikate Zurian ireki zituzten Burrito Chin de los Andes (6b zailtasuna eta 700 metro, Cerro Tornillo, 4.900 metro), Cabeza Clava (6c+ zailtasuna eta 470 metro, Huanka Punta, 4.670 metro), Andean Kingdom (7a+ zailtasuna eta 800 metro, Cashan Oeste, 5.685 metro) eta Aupa Gasteiz ! (7c+ zailtasuna eta 160 metro).\nAskoren ustez, haien inoizko denboraldirik onena izan zen. Horrek hauspotuta, helburu berriak zituzten buruan 2020rako, baina dena airean dute. «Hasiera batean espedizio dezente genituen aurreikusita. Orain, Perun egon behar genuen berriro ere, eta helburu asko genituen aurtengo. Aurretik, Marokotik ere igaroak behar genuen. Ikusirik bi helburu horiek bertan behera gelditu direla, gauza berrien bila hasi gara. Badirudi aurten Espainian aritu beharko dugula. Europako Mendietan (Asturias, Espainia) zerbait egitea posible iruditzen zaigu. Oraingo egoerarekin, eskalatzen uztearekin konformatzen gara!», azaldu du Ikerrek. Enekok ere nahiko zail ikusten du nazioartean eskalatzea.\nEskaladan ere koronabirusak aldaketak ekarriko ditu. Baina dena da zalantza: «Inork ez daki ezer; ikusi egin beharko da. Baina argi izan behar dugu osasuna dela garrantzitsuena». Duda horiez gain, azken urtean bizi izandako egoera deserosoak ere parean jarriko zaizkie: «Koronabirusarena alde batera utzita, azken urteetan arazo asko izan ditugu eskalatzaile gehienek mendira joan ahal izateko. Mallorcan, esaterako, administrazioarekin arazo izugarriak izan ditugu. Euskal Herrian oraindik ere gauzak hitz egiten dira, gehienbat administrazioaren, eskalatzaileen eta ekologisten artean, baina hemen gauzak oso gaizki daude, eta badirudi hobera ez direla joango. Ekologisten korronte handi bat dago orain, eta, alde batetik, gu ere korronte horren aldekoak gara, mendizaleak garelako, baina, beste alde batetik ,ez dugu nahi hori aitzakia bat izan dadin dena debekatzeko. Gauzak hitz egin egin behar dira, eta espero dugu denborarekin dena ondo bidean joatea. Elkargune bat izateko esperantza dugu» nabarmendu du Enekok.\nUrteak dira bi anaiak mendian egindako jardunez bizi direla. Haien kezka nagusia da babesleekin zer pasatuko den. «Badirudi hasiera batean gure babeslerik handienak jarraitu egingo duela, baina arazoa izango da jaitsiera bat etorriko dela ia ziur. Beste bi babesleak ere antzera ibiliko dira. Borrokatzea besterik ez zaigu gelditzen» aurreratu du Enekok.\nBabesleez gain, bi anaiek ematen dituzten hitzaldiak ere bertan behera gelditu dira denbora batez, eta horrek ere kezkatzen ditu, nola ez, diru iturri handia baita haientzat. «Udaberrian diru asko galdu dugu bertan behera gelditu diren hitzaldi horiekin, baina okerrena zera da: iruditzen zaigula okerrena oraindik ere iristeko dagoela. Ziur gaude garai gogorragoak etorriko direla» berretsi du Ikerrek.


Gastua murriztu eta ingurumena zaindu asmoz udal-argiteria doitzea erabaki du Elorrioko Udalak - Elorrio - Anboto.org\nGastua murriztu eta ingurumena zaindu asmoz udal-argiteria doitzea erabaki du Elorrioko Udalak\nAnboto 2020-04-09 09:02\nCovid19ak eragindako alarma egoera honetan, Elorrioko Udalak udal-argiteria doitzea erabaki du, ingurumena zaindu eta gastua murrizteko asmoz. "Kalean jende gutxiago dabilenez, argiaren erabilera egoera berrira doitu gura izan dugu", adierazi dute.\nHorretarako hainbat neurri hartu dituzte. Esaterako, itxita dauden udal eraikinetako argindarra etetea eta berogailuak deskonektatu egin dute. Baita, kaleko puntu batzuetako argia ere. Udaletik jakitera eman dutenez, kalean argia egotea bermatuko dute, baina herriko puntu batzuetan eten egingo dute, eta beste batzuetan, posible balitz, intentsitatea jaitsi.\n"Kale argiteria doitzearen ideia herritar batek helarazitako proposamen batetik sortu da, eta ideia oso interesgarria iruditu zaigunez, segituan lanean jarri gara. Udala oso eskertuta dago herritarrak izaten ari diren jarrerarekin eta helarazten ari diren proposamen eta elkartasun keinu guztiekin", aitortu du Idoia Buruaga alkateak.


TXAKOLINA | Uribe\nBizkaira baldin bazatoz eta txakolinaren sekretuak ezagutzeko irrika baldin baduzu, Uribe da zure lehen geltokia.\nTxakolinaren tradizio handia duen eskualdea gara. Hemen mahastien azalera eta upategien kopurua Bizkaiko batez bestekoa baino altuagoa da.\nBizkaiko Txakolina Jatorrizko Deitura izan eta bisitariei ateak zabaltzen dizkieten zortzi upategietan lehen eskutik ezagutu ahal izango duzu edari preziatu honekin zerikusia duen guztia.\nBisitez eta ardo dastaketez gain, Uriben kokatuta dago Txakolingunea. Gune horretan xehetasun osoz edo modu oso entretenigarrian ikasi ahal izango duzu ardo berezi, bakar eta berezko izaera duen honekin zerikusia duen guztia: bere historia eta bilakaera, mota ezberdinak, prozesuak, bitxikeriak...\nTxakolina gure kulturaren eta gure tradizioaren parte da, gure lurrera lotuta dago. Hori ezagutzeak esperientzia berezia biziaraziko dizu: XII. eta XIII. mendeetan hasi, “etxeko ardo” hau norberak edateko eta bertan kontsumitzeko ekoizten zenean, eta gaur egunera arte, bere salmenta eta esportazioko marka guztiak hausten ari diren unea. Izan ere, gero eta preziatuagoa da bai gure eskualdearen barnean eta bai kanpoan ere. Jakin nahi duzu zergatik? Etorri eta dasta ezazu.\nBISITATU GURE UPATEGIAK


Erramuzko Dorrea (Jaizkibel)\nIbilbidean IV. dorre aldera jarraitzeko, segi iezaiezu GR markak dituen bidexkari. Jaitsiera baten ondoren, aparkaleku batera iritsiko zara, turismo paradore probintziala izandakoaren hondakinen ondora. Paradore inguruetan behatoki bat dago Irun-Donostia korridorea ikusteko aukera ematen duena.\nAparkalekutik oso gertu dorrea ikusiko duzu. Batzuetan atea zabalik dago eta hormigoizko plataforma batera igo zaitezke. Hortik paisai eder bat ikusiko duzu (behatokitik ikusten denaren antzekoa).\nIbilbidearekin jarraitzeko, segi bidetik (marka gorriak eta zuriak) V dorre aldera.\nIV. DORREA (EDO SANTA BARBARA DORREA)\nHonek ere oinplano hexagonala duen arren, bere egitura desberdina da, hein batean, I-III dorreen aldean. Lehenik eta behin, zabaltzako parapetoaren sostengua horren zoruari eusten dioten gapirioak luzatuz egin da (harburuak eratuz). Gapirioak (22) behar bezala zurkaiztuta zeuden harlangaitzezko horma gainean ipinitako euskarri batez.\nBeste alde batetik, lubakiak (16) (kontserbatu den dokumentazio historikoaren arabera) zabalera (2 m) eta sakonera (2,5 m) handiagoak ditu eta eskarpan (15) eta kontraeskarpan (17) ezpondak daude .\nBi gezileiho besterik ez ditu (5) lehenengo solairuaren alde bakoitzean, sarrera (23) dagoen alboan izan ezik; eta hiru (6) zabaltzako parapetoaren alde bakoitzean. Planoan ikusten denez, lehen solairuko horma-ataletako batean gutxienez zulo bat nabari da. Zabaltzan zurezko garita bat (12) eraiki zen, goardiako soldaduarentzat.\nSanta Barbara Dorrea eta Erramuzko dorrea ere esaten diote.\nBaliteke dorreak aldaketak jasan izatea Gerra Karlista ondoren, erabilgarritasunen bat emateko asmoz. Horregatik, atera ematen duen kanpoko harrizko eskailera bat ikus daiteke eta beste eskailera bat (hasieran, esku eskailera omen zen) barne komunikaziorako.\nSanta Barbara Dorrea edo Jaizkibel IV.T\nSanta Barbara izena baseliza batetik dator, dirudienez inguruan egon zen baseliza batetik.


Bengala - Wikipedia, entziklopedia askea.\nIndia 1760 1905\nBengala Indiako azpikontinentearen ipar-ekialdeko eskualde bat da. Gaur egun, independenteak diren bi herrialdetan banatuta dago: India eta Bangladesh. Indian, antzinako Bengala, Mendebaldeko Bengala estatuari dagokio, Britainiar Inperioaren garaian antzinako eskualdearen zatiak, gaur egun, Bihar, Tripura eta Orissa estatuetan dauden arren.\nBengalaren historia, neurri handi batean, bere gobernariek praktikatu zuten erlijioaren arabera bana daiteke.\n1 Antzinako historia\n1.2 Alexandro Handia\n1.6 Britainiar Inperioa\nAntzinako historia[aldatu | aldatu iturburu kodea]\nMagadha[aldatu | aldatu iturburu kodea]\nK.a. VI. mendetik, Bengala gehiena, Magadhako erresumaren zati zen, erresuma hau, antzinako Indiako erresuma indoario bat zelarik, Vanga bezala, Ramaiana eta Mahabarathan aipatua.\nSiddhartha Gautamaren garaian, Indiako lau erresuma nagusietako bat ere bazen, Binbisara (K.a. 544-K.a. 491) eta bere seme Ajatashatruren (K.a. 491-K.a. 460) "erregealdi"etan garatu zirenak. Magadhako erresuma, gaur egungo Bihar eta Bengalaren zatiak barnean izan arte hedatu zen.\nTradizioaren arabera, Magadha garai honetan 16 mahā jana pada deritzenetako (sanskritoz mahā: handia, jana: jendea, herria, pada: sekzioa, erakundea, erkidegoa) bat zen, gizarte errepublikarrak, Rajakumara bezala. Janapada hitza (herri erkidegoa) rājyaren aurka doa, 'erresuma' (heredentziazkoa, absolutista, demokraziaz kontrakoa), eta, beharbada, hitz gutxiesgarri bezala erabili zuten sistema honen etsaiek. Herrixka (grāmaka) bakoitzak, bere biltzar propioa zuen. Administrazioa, funtzio betearazle, judizial eta militarretan banatuta zegoen.\nBinbisarak harreman onak zituen jainistekin zein budistekin, brahmanismoaren mendebaldeko ideia berrik bere erresumatik kanpo mantentzen saiatu zen arren, (beste bi erlijioetakoak baino xenofobo eta misoginoagoa), eta, ibai gurutzatzeetan kobratzea suspenditu zuen aszeta guztientzat (baita hinduistentzat ere), Budak, Ganges ibaia gurutzatu ezin izan zuen aldi batetatik, txalupazainari ordaintzeko dirurik ez zuelako.\nAlexandro Handia[aldatu | aldatu iturburu kodea]\nK.a. 326an, Alexandro Handiaren armada Magadharen mendebaldeko mugaraino iritsi zen. Armada -ahitua eta Ganges ibaian beste armada indiar handi bat topatuko zuela pentsatuz- Hyphasis ibaian matxinatu zen (gaur egungo Beas ibaia) eta ez zuten ekialderago joan nahi izan. Alexandrok, bere ofizial Koenusekin hitz egin ondoren, hoberena Mazedoniara itzultzea zela erabaki zuen.\nMagadha, Maurya Inperioaren egoitza izan zen -Chandragupta Mauryak sortua- Ashoka Handiaren erregealdian, Asia hegoalde osotik eta Iran eta Afganistango zatietatik hedatzen zelarik. Beranduago Gupta Inperio boteretsua sortu zen, toki bera okupatu zuena.\nBengalaren lehen atzerriko erreferentzia historikoetako bat K.a. 100ean agertzen da, eskualdea, greziarrek, Gangaridai bezala aipatzen dutenean. Uste denez, hitz hau Ganga-hridai hitzetik dator (literalki bengaleraz "Ganges ibaiaren bihotza" edo "Ganges erdian duen lurra") eta, uste denez, Bengala inguruari erreferentzia egiten dio.\nAdibidez, Diodoro Sikulok (K.a. 90-K.a. 30) honako hau dio: "...Gandaridai, elefante kopuru handiena duen nazioa eta handiena tamainaz".\nBudistak[aldatu | aldatu iturburu kodea]\nBengala entitate politiko batean bihurtu zen VII. mendean, garai honetan, Shashankak, Bengalako lehen errege independenteak gobernatu zuelarik. Honen erregealdia 606an hasi zen.\nPala dinastia budistaren lehen erregea, Gopala I.a, 750ean iritsi zen boterera, Gaurren, hauteskunde batzuen ondoren. Gertaera hau, Asia hegoaldeko lehen gertaera demokratiko bezala onartua dago maha jana padaren garaitik. Dinastia honetako erregerik boteretsuenak, Dharmapala (775etik 810 arte errege izan zena) eta Devapala (810etik 850 arte), Bengala batu eta Pala familia Indiako dinastiarik garrantzitsuenetako bat bihurrarazi zuten. Bengalako hizkuntza eta literaturaren garapen garai bat izan zen, nekazaritza indarra hartzen hasi zen eta merkataritzak gora egin zuen. Dinastia gainbehera joaten hasi zen Naraianpalaren erregealdian (854-908), administrazio gehiegikeria eta barne borrokaz betea.\nMahipala I.aren erregealdian (977-1027) dinastiak pizkunde txiki bat izan zuen, Txolatarren erresuma ahaltsuaren aurkako gerrarekin amaitu zena. Chandra dinastiaren igoerak Pala dinastiaren gainbehera bizkortu zuen. Dinastia honetako azken erregea, Madanpala, 1161ean hil zen.\nHinduak[aldatu | aldatu iturburu kodea]\nMalla dinastia Bengalan agertu zen VII. mendean. Pala eta Chandra dinastiak budistak ez bezala, Malla dinastiakoak hinduistak ziren. Bengalan errege izan ziren garaian tenplu eta monumentu erlijioso ikusgarriak eraiki zituzten.\nSena dinastiapean, 1095etik 1260 arte iraun zuena, bengalera hizkuntza garrantzitsua izaten hasi zen India iparraldean, eta hinduismoa, budismoaren lekukoa hartzen hasi zen erlijio nagusi bezala.\nMusulmanak[aldatu | aldatu iturburu kodea]\nIndiaren inbasioa Turkiatik heldutako armaden aldetik, XIII. mende hasieran gertatu zen. Inbaditzaileek (Ikhtiar Uddin Muhammad Bin Bakhtiyar Khilji buruzagi zutela), Palastarren erregea zen Lakshman garaitu zuten, Nabadwip bere hiriburuan, 1203 edo 1204an. Deva familiak, Bengala gobernatu zuen azkeneko dinastia hindua, denbora laburrez gobernatu zuen eskualdearen ekialdeko zatia, eta tronutik bota zituzten XIV. mendearen erdialdean.\nMusulmandar garaiaren hasiera aldean, antzinako erresuma "Bangala"ko sultanerri bihurtu zen, aldika gobernatua Delhiko sultanerritik. Garai honetan bizi izan zen Txaitania santu bengalarra (1486-1534), Nabadwip herrian jaioa, vishnuismoaren adar bat bultzatu zuena (jada India osotik zabalduta zegoena), gaudiya adarra (Gaudatik: azukre kanabera(ren lurra): Bengala). Sultan afganiar eta turkiarren arteko aldaketa nahaspilatsuak, XVI. mendean Mogoldar Inperioa Bengalan ezarri zenean amaitu ziren.\n1534an, Sher Shah Suri buruzagi afganiarrak (Farid Khan bezala ere ezaguna, talentu militar eta politiko sinestezinduna), askoz gehiago ziren Humaiunek gidatutako mogoldarrak garaitu zituen Txausan (1539) eta Kannaujen (1540). Sher Shahk aurrera egin zuen Agra eta Delhi hartu arte, eta sekula existitu den bengalar erresumarik boteretsu eta zabalena ezarri zuen, Paniaberaino hedatzen zena. Bere abilezia administratiboek lan publikoak erraztu zituzten, inguru osoko lehen errepide handia barne, Bengalako Sonargaon herria eta gaur egungo Pakistango Peshawar herria lotzen zituena. Sher Shahk, 1545ean hil zen arte gobernatu zuen, erregealdiko bost urte horiek, Indiako gizarte, politika, ekonomia eta irudietan eragin handia izan duten arren.\nSher Shahren ondorengoak ez zuen halako abilezia administratiborik eta bere inperioak indarra galdu zuen. Humaiunek, bere inperioa berrezartzeko aukera ikusi zuen, eta 1554an Lahore eta Delhi konkistatu zituen. Humaiun hil ondoren, mogoldar tronura Akbar igo zen, mogoldar erregerik handiena, Bengalako Karaniar gobernariak garaitu zituena 1576an eta gobernarien bidez errege izan zena. Akbarren erregealdia, oparotasun handiko garaia izan zen Bengalan eta India iparralde osoan.\nBengalaren oparotasunak hain harrituak utzi zituen mogoldarrak, "nazioen paradisua" bezala deitzera heldu zirela. Mogoldar gorte inperialak zenbait gobernari ezarri zituen eskualdea administratzeko, eskualdea, erdi independentziazko berrogei urtera eraman zuena Nawaben gobernupean. Nawabek, Ekialdeko Indietako Frantziar Konpainiari baimena eman zion Txandernagoren merkataritza gune bat ezartzeko, 1673an, eta beste hainbeste egin zuen Ekialdeko Indietako Britainiar Konpainiarekin Kalkutaren kasuan 1690ean.\nBritainiar Inperioa[aldatu | aldatu iturburu kodea]\nBritainiar konpainia bere defentsak Fort Williamen (Kalkutan) gogortzen hasi zenean, Siraj ud Daulah nawabak, frantziarrek animatua, eraso egin zuen. Britainiar tropek eta tokiko bere aliatuek Txandernagore hartu zuten 1757ko martxoan eta nawabak garaitu zituzten 1757ko ekainak 23an.\nBritainiarrek euren nawab propioa ezarri zuten Bengalan, eta euren kontrola hegoalderantz hedatu zuten. Txandernagore frantziarrei itzuli zieten 1763an. Bengalarrak, euren lurraldea berreskuratzen saiatu ziren urte horretan, Sha Alam II.a mogoldar enperadorearekin aliantza bat ezarriz, baina berriz garaituak izan ziren 1765ean. India iparraldeko gune kulturala Delhitik Kalkutara pasa zen mogoldar inperioa erori zenean.\nBengala, 1850etik aurrera, indiar merkataritza eta industriaren gune nagusietako bat bihurtu zen, nagusiki Kalkutan bildua. Biztanleria gehienak, baina, nekazaritzaren mende jarraitu zuen, eskualdeak Indiako aktibitate politiko eta intelektualean zuen lidertzari arrotz.\n1905ean britainiarrek, Bengala bi probintziatan banatu zuten: mendebaldekoa, gehiengo hindua zuena (gaur egungo Bihar eta Orissa estatuak hartzen zituena), eta ekialdekoa (gaur egungo Assam estatua hartzen zuena) gehiengo musulmanduna. Prozesu politiko hau Bengalaren lehen zatiketa bezala ezagutzen da. Indiar nazionalistek, ekintza honetan, historiak eta hizkuntzak elkartutako lurralde baten batasunaren zatiketa ikusi zuten. Bortizkeriaz betetako liskar batzuen ondoren, britainiarrek Bengala berriz batu zuten 1912an eta Bihar eta Orissa probintzia banandu batean bihurtu zituzten.\n1947an India britainiarra domeinu hindu eta musulmanetan zatitu ondoren, Bengala, berriz ere, beste bi zatitan banatu zen: Mendebaldeko Bengala estatua, gehiengo hindua zuena eta Ekialdeko Bengala, gehiengo musulmana, Pakistanen mende zegoena. Prozesu hau Bengalaren bigarren zatiketa bezala ezagutzen da. 1958an tokia, Ekialdeko Pakistan bezala berrizendatua izan zen. Ekialdeko Pakistan, beranduago, pakistandar gobernu militarraren aurka altxatu zen eta, 1971n izandako independentzia gerra baten ondoren, Bangladesheko errepublika independentean bihurtu zen "Bengalako herrialdea" esan nahi duena (Bangla: Bengala, desa: herrialdea, lurraldea). Bengalako mendebaldeko zatiak Indian jarraitu zuen. Hala eta guztiz ere, kultural eta soziologikoki, Bengalako bi zatiek, amankomuneko hizkuntza bat baino gehiago dute.\nBengalak, biktima mordoa eragin zituzten bi gosete jasan behar izan zituen: lehena, 1770ean, britainiarren erregealdia hasi eta handik bost urte eskasera. Gosete honen ondorioz, Bengalako biztanleriaren herena hil zen, proportzionalki, munduko goseterik handienetako bat izan dena. Bigarrena 1943an izan zen (Bigarren Mundu Gerran), gosete honen ondorioz 3 milioi bengaliar hil zirelarik. Baina, zorionez, Bengalako jendea desastre hauek gainditu eta euren lurraldea berreraikitzeko gai izan da. Nobel saria jaso zuen Rabindranath Tagorek deskribatu zuen bezala: "Urrezko Bengala".\nOrriaren azken aldaketa: 7 abendua 2021, 12:56.


Aberastasunaren zergadunek bere ondarearen %0,49 ordaintzen dute - Debagoiena - Goiena.eus\nAberastasunaren zergadunek bere ondarearen %0,49 ordaintzen dute\nLeire Kortabarria 2015-02-19 16:12\nAberastasunaren eta Fortuna Handien gaineko Zerga ordaintzen dutenek, batez beste, bere ondarearen %0,49 ordaintzen dute, gaur Foru Ogasuneko zuzendari Xabier Olanok prentsaurrekoan azaldu duenez. Honakoa esan du: "Gipuzkoako 7.878 pertsona aberatsenek laguntzen dute gipuzkoar guztiok zerbitzu hobeak jaso ditzagun. Haiena ere elkartasun ariketa da".\nGipuzkoako Ogasunak bere webgunean ipini ditu 2013ko Aberastasunaren eta Fortuna Handien gaineko Zergari buruzko datuak. Ogasunaren esanetan, "zabaldu diren hainbat aurreiritzi eta zurrumurru gezurtatzeko balio dute datu horiek". Datuei erreparatuz honelako ondorio hauek atera daitezke:\n1. Aberastasunaren eta Fortuna Handien gaineko Zergaren batez besteko tipo efektiboa %0,4889koa da. Gipuzkoan aitortutako aberastasun likidagarria 11.750 milioikoa izan zen 2013ko aitorpenean, eta ordaintzeko kuota 57,2 milioikoa izan zen.\n2. AHFZ 7.878 gipuzkoarrek aitortzen badute, gehienek (5.877) ez dute enpresetan partaidetza hobariturik. Bakarrik 2.001ek dituzte enpresetan partaidetza hobarituak. Xabier Olanoren iritziz, “ez da egia, beraz, aitorpen guztien atzean enpresak daudenik. Zergadunen %25,4k dauzkate soilik”, adierazi du.\n3. Aitorpen hori egiten dutenen %77k (6.086), 1,5 milioi baino gehiago dute eta 3 milioi baino gutxiago. Horiek haien aberastasunaren %0,36 baino gutxiago ordaintzen dute.\n4. 7,1 milioitik gorako aberastasuna duten 289 pertsona daude Gipuzkoan eta horiek %0,62 ordaintzen dute, batez beste.\n5. Sexuaren arabera, emakumeek aitortutako aberastasunaren %51 dute.


Archivos - Page 3 of 5 - Fundación Novia Salcedo\nSentitzen dugu, baina sarrera hau %LANG-z:, : eta % bakarrik dago. En la búsqueda de empleo, la aparición de Internet su…\n2018 May 18, Friday 2018 May 18, Friday\nSentitzen dugu, baina sarrera hau %LANG-z:, : eta % bakarrik dago. A través del proyecto Pegasus, ambas entidades buscan…\n2018 April 9, Monday 2018 April 11, Wednesday\nSentitzen dugu, baina sarrera hau %LANG-z:, : eta % bakarrik dago. Novia Salcedo Fundación pone en marcha la octava edic…\n2018 March 13, Tuesday 2018 March 13, Tuesday\nSentitzen dugu, baina sarrera hau %LANG-z:, : eta % bakarrik dago. Con motivo del Día Internacional de la Mujer, nuestro…\n2018 March 8, Thursday 2018 March 8, Thursday\n(Castellano) Aprende a emprender o participa en un proyecto real a través de NMGE\nSentitzen dugu, baina sarrera hau %LANG-z:, : eta % bakarrik dago. Febrero se presenta como un mes volcado con el empren…\n2018 February 5, Monday 2018 February 5, Monday


Xabierko gazteluan, eskeletoak dantzan • ZUZEU\nXabierko gazteluan, eskeletoak dantzan –\nAritz Ibañez Lusarretak, Dantzan atarian.\nAspaldiko partez bisitatu dugu Xabierko gaztelua martxo hasieran. Ganbaraz ganbara, gurekin zetozen iparraldeko lagunei azaldu dizkiegu Xabierko Frantziskoren ibilerak, bere anaia Amaiurko gazteluaren defendatzaileetarik bat izan zela eta ohiko topikoak. Bapatean, burnizko hesiz itxitako kaperatxo batera heldu eta hara! Heriotzaren dantza!\nOier Araolazaren bitartez izan nuen horma-irudi bitxi honen berri duela lau bat urte eta hemen zerbait idaztekotan geratu nintzen. Gaur arte! Tira…\nCelia Rodriguez Pelaz-i irakurri diogun bezala, heriotzaren dantzen margo hauek ikonografia makabro zabalago baten parte izan ziren Erdi Arotik aitzina. Heriotzari eskainitako narrazioak, poesiak, antzerki lanak, margoak, eskulturak, grabatuak… ohikoak izan omen ziren garai hartan. Baita adierazpen korografiko moduan ere, gaur egun oraindik Kataluniako Verges herrian dantzatzen duten dantzaren gisakoak.\nMolde honetako irudikapenetan, heriotzak dantzara gonbidatzen ohi zituen gizartearen estamentu ezberdinetako kideak, aberats zein txiroak, adierazteko denok etorkizun beltz bera dugula zain. Zuberotar kantuak dioen bezala: Hori bera da denen historia, herioak berdintzen handi-ttipiak…\nAzaleko argazkia: Nafarroako Gobernua.\ndantza, heriotza, nafarroa, Xabierko Gaztelua\nJoxemiel Bidador poesia taldeaz, bi hitz\nMartzelok barrikada bat egin nahi zuen\n2 pentsamendu “Xabierko gazteluan, eskeletoak dantzan”-ri buruz\neuskaldun bat 2019-03-30 14:32\nDuela urte batzuk Xabierko gaztelua bisitatzera joan nintzen. Harreran, sarrerak erosterakoan, salmahaiaren beste aldean bi neska gazte zeuden, 20 urteren bueltakoak. Informazio orriak hizkuntza askotan zeuden eta tartean euskarazkoak ere bai. “Bi sarrera mesedez”, eskatu nion nesketako bati euskaraz. Ulertu izan ez balu bezala, aurpegi arraroa jarri zuen, “Qué?” edo horrelako zerbait esanez. Berriro errepikatu nion euskaraz eta lehen bezala gelditu zen. Dirudienez, bere lankideak euskaraz zerbait jakingo zuen, ulertu behintzat, izan ere ezer esan gabe bi sarrera eta euskarazko informazio orri bat bota zituen mahai gainean bortizki eta desafio-begirada gogorrarekin. Ez zuen ezer gehiago esan eta bere lanean jarraitu zuen. Ezer ulertzen ez zuen neska niri eta lankideari begira gelditu zen zer pasatzen ari zen jakin gabe. Eta neurekiko pentsatu nuen, “hauxe da Xabierko gaztelua; Xabier, Baztango Maria Azpilikuetaren semea, ama hizkuntza euskara zuena, Txina aldean hiltzera zioala euskaraz otoitz egiten entzun zutena… eta hemen ez dago inor hori aintzat hartzeko gai denik ere!”. Ziur nago ingeles batzuk joan izan balira sarrerak erostera, eztiki artatuko zituztela, etxean bezala sentiaraziko zituztela alegia. Eta ni berriz han nengoen, mespretxupean. Neska haiek inguruko herriren batekoak izango ziren. Baina nik badakit errua nork duen, bai. Xabierko gaztelua Loiolako basilikaren pean dago eta Loiolako burua Abaltzisketako seme gazte bat da. Ikusi izandu dut tarteka eta egunen batean badut harekin hitz egiteko gogoa honi buruz, bai. Galdetu behar diot bai hori al den Xabierren memoria tratatzeko modua!\nAmaia 2019-03-31 22:58\nOssso interesgarria bai artikulua eta baita Euskaldun bat-en iruzkiña ere!!!\nUme “euskalhiztunak” eta eskola


2D CNC makina automatikoko alanbre bihurgailuen makina - Jxmachinery.com\n2D CNC alderantzizko kablea automatikoki makina Batez ere metalezko alanbrak forma desberdinetan bihurritu eta eraldatzeko erabiltzen da, batez ere.\nAlanbre elikadura eta flexio birakarien sistema bai servo motorrak hartzen ditu, produktuaren doitasuna nabarmen hobetzen du eta eraginkortasunez makina abiadura eta malgutasuna areagotzen du. Gainera, produkzioaren eraginkortasuna hobetzen du.\nAlanbre prozesatzeko ezaugarriak kontuan hartuta, hainbat motatako eta forma dutenez, bereziki diseinatzen dugu kontrol sistema bat memoria biltegiratzeko funtzioarekin, prozesu bakoitzeko 100 osagai baino gehiago aurreztu ahal izateko produktu desberdinetarako. Aukeraz hauta dezakezu horietako bat behar denean.\nEzaugarri nagusiak eta funtzioak:\n1. CNC gama programagarria kable makinak Bi dimentsiotako alanbre okertuz eta osatuz, Europako makinaren arauen arabera fabrikatzen da.\n2. Egindako egitura mekanikoen eta gutxieneko konfigurazio-eskakizunak diseinu arrazoizkoa dela eta.\n3.Guztizko makina interfazea, erabiltzaileak erraz erabiltzeko programazioa, funtzionatzeko erraza.\n4.Solomodore batekin elikatutako roller azpisare gogorreko taldeek bermatzen dute alanbre zehatzak eta zuzenketa bikaina.\n5. Alarma elektrikoa zuzentzeko, elikatzeko, formatzeko eta grabatzeko zenbatekoa. Alanbre-produktuaren tamaina eta parametroak eta aurrezaintzako kantitatea ere aldatu eta aldatu egiten dira.\n6. Altzairuzko alanbre, burdinazko alanbre, altzairu herdoilgaitzezko alanbre, kobrezko eta aluminiozko alanbre diametroa osatzeko eta tolestatzeko erabil daiteke, baita beste metal batzuk ere, forma biribila, laua, laukia, hexagonalekoa eta abar. , fan sareak, eskulanak, lampshades etc.\nModeloaren zenbakia JIAXIN2-6MM JIAXIN3-10MM\nWire elikadura zehaztasuna ± 0.2mm ± 0.2mm\nBending Zehaztasuna ± 0.5mm ± 0.5mm\nMakina pisua 950KG 1500KG\n1.Zergatik aukeratu gure fabrika?\nGure enpresa ekoizpen ekipamendu aurreratuak eta teknologia sendoak ditu. Ekoizpen prozesua kalitatearen kudeaketa zorrotzaren pean dago. Gure produktuak mundu osoan zehar saltzen dira eta oso pentsatuta daude kalitate bikaina eta zerbitzu ezin hobea etxetik zein atzerrian.\nEraginkortasun handia, energia aurreztea eta kalitate onekoa.\n3.Zer da gure abantaila?\nPrezio arrazoizkoa eta zerbitzu onenak, ekipamendu aurreratuak eta teknologia sendoa.\n4. Nola ordenatu?\nEz izan zalantzarik eta online edo posta elektronikoz harremanetan jar zaitezke ahalik eta lasterren gure produktuei interesa zaizunean. Eskaeraren dimentsioa eta kantitatea oinarritzat hartuta, aipamen berezia eskainiko da.\n5. Zein da kalitateari buruz?\nISO eta Nazio mailako estandar gorenaren arabera produktu guztiak, gainera, CE, ziurtagiria eskaintzen dugu behar izanez gero.\n6. Zein ordainketa dago eskuragarri?\nL / C ikusmena, edo T / T 30% gordailuak ekoizpen aurretik eta% 70 oreka ordaindu aurretik ordaindu behar dira.\nMakina urtebeteko bermea dauka.


Orona Fundazioak eta Galtzagorri euskal haur eta gazte literatura elkarteak elkarlanean “KlisKlasIK” izeneko euskarri ezberdinetan oinarritutako irakurketa kluba jarri zuten martxan 2018ko uztailean lehen aldiz. Liburua, ahotsa eta marrazteko tresnak batetik eta tableta, ordenagailu eta sakelako telefonoak bestetik, 8 eta 12 urte bitarteko haurrentzako euskaraz eta euskarazko haur literatura oinarri hartuta burutu zen transmedia klub hau Orona Fundazioko eraikinean (Hernanin, Galarretan, Gipuzkoan). Honen bigarren edizioa urte bereko abenduan egin zen.\nTransmedia irakurketa klubaren lehenengo bi edizioek Galtzagorri elkarteak 2014. urtean sortu zuen Klis-Klasikoak app bildumaren azken Appa izan dute oinarri: 2018an sortutako “Amattoren Uzta App”a, hain zuzen. Baita app horrek oinarri duen Mayi Ariztiak idatzi, Patxi Zubizarretak eguneratu eta moldatu eta Maite Gurrutxagak ilustratu zuen Amattoren Uzta (Alberdania, Erein, Igela, 2012) liburua ere.\nKlisKlasIK egitasmoaren helburua 8-12 urte bitarteko gaztetxoen irakurzaletasuna sustatzea eta literatura dibertsioarekin lotzea da. Hori dela eta, klub honen barruan artea, irakurketa, ahozkotasuna, app-ak eta programazio informatikoa uztartzen dira.\nIzan ere, egun Haur Literatura ez da bakarrik liburura mugatzen: ahozko kontaketak eta ilustrazioak betidanik izan dira literaturaren genero honen lengoaiak. Areago, egun teknologia berriak paperezkoa osatzera datoz. Paperean irakurtzeaz gain, pantailan irakurri daiteke; paperean irakurritakoa, bidenabar, pantailan osatzeko aukera dago.\nEuskarri ezberdinetan oinarritutako irakurketa klub honen lehenengo bi edizioetan parte hartu duten haurrek gidari izan dituzte “Amattoren Uzta App”aren sortzaileak: Patxi Zubizarreta idazlea, Maite Gurrutxaga ilustratzailea eta Oreka Interactive S.L. enpresako kide Imanol Erauskin. Hortaz, Euskal Haur eta Gazte Literaturan zein bideo joko eta app-en esparruan ibilbide handikoak diren profesionalek dinamizatu dituzte klub honen bi edizioetako saioak.\nBigarren transmedia irakurketa kluba. Spot-a


Investigación de la diversidad socioeconómica, cultural y lingüística en la escuela Eskolan aniztasun sozioekonomiko, kultural eta linguistikoa ikertzeko lehen bilkura zientifikoa, Humanitate eta Hezkuntza Zientzien Fakultatean - Berriak - Mondragon Unibertsitatea\nHumanitate eta Hezkuntza Zientzien Fakultateak antolatzen dute jardunaldian azalduko dituzte ADI proiektuaren lehenengo urtean jorratutako gaiak. Gainera, ADI proiektuan landutako esperientziak partekatzeaz gain, bilkuran aurkeztuko dizute Euskal Herritik kanpo aniztasun sozioekonomiko, kultural eta linguistikoen kudeaketan abian jarritako beste esperientzia interesgarri batzuk.\nHumanitate eta Hezkuntza Zientzien Fakultateko ikertzaileak bultzatu dute ADI proiektua. Hiru urte iraungo duen proiektuan, lan egin da eskuz esku Eskoriatzako Luis Ezeiza eta Eibarko Arrateko Andra Mari ikastetxeekin. Proiektuaren lehenengo urtean, diagnosia egin da aniztasun sozioekonomiko, kultural eta linguistikoaren kudeaketa deskribatu eta interpretatzeko. Emaitza horiek dira, hain zuzen, partekatuko direnak Eskoriatzako lehen bilkura zientifikoan.\nMaiatzak 31 (asteazkena)\n15:15-15:45 Ikerketaren marko orokorra. Humanitate eta Hezkuntza Zientzien Fakultatea.\n15:45-16:15 Arrateko Andra Mari ikastetxeko proiektuaren eta diagnosiaren aurkezpena.\n16:45-17:15 La Sinia ikastetxeko proiektuaren aurkezpena.\n09:00-10:15 Toni Tort: Familia, ikastetxea eta komunitatea.\n11:00-13:00 Luis Ezeiza ikastetxeko bisita eta proiektuaren diagnosiaren aurkezpena.\n14:30-16:00 Saio paraleloak. Familiak eta irakasleak.\n16:00-16:30 Bi saioetan hitz egindakoaren elkarjartzea.\n16:30-18:00 Humanitate eta Hezkuntza Zientzien Fakultatea-UVIC elkarlanerako aukerak.\n18.00 Jardunaldien itxiera.